Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την απαγόρευση οργανοκασσιτερικών ενώσεων σε πλοία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

ΓΕΝΙΚΗ ΕΙΣΑΓΩΓΗ

Σύμφωνα με τους στόχους πολιτικής που παρατίθενται στο Λευκό Βιβλίο της Επιτροπής για την πολιτική των μεταφορών [1], η παρούσα πρόταση κανονισμού του Ευρωπαϊκού Κοινοβουλίου και του Συμβουλίου έχει ως στόχο τη μείωση των περιβαλλοντικών επιπτώσεων από τη χρήση βλαβερών προστατευτικών υφαλοχρωμάτων* σε πλοία.

[1] Στο εν λόγω Λευκό Βιβλίο (COM (2001) 370 της 12.09.2001) τονίζεται, μεταξύ άλλων, ότι ένα σύγχρονο σύστημα μεταφορών οφείλει να είναι βιώσιμο τόσο από οικονομική όσο και από κοινωνική και περιβαλλοντική άποψη.

Τα πλοία κινούνται με μεγαλύτερη ταχύτητα και καταναλώνουν λιγότερα καύσιμα όταν τα ύφαλά τους είναι καθαρά και λεία, ελεύθερα από προσκολλώμενους οργανισμούς όπως τα καρκινοειδή, τα άλγη και τα μαλάκια, και για τον λόγο αυτό επικαλύπτονται με προστατευτικά συστήματα υφαλοχρωματισμού (anti-fouling systems)* που αποτρέπουν την επίθεση των οργανισμών αυτών. Κατά τη διάρκεια της δεκαετίας του 1960, η χημική βιομηχανία παρασκεύασε αποτελεσματικά και οικονομικά συμφέροντα προστατευτικά υφαλοχρώματα με τη χρησιμοποίηση μεταλλικών ενώσεων, ιδιαίτερα του τριβουτυλοκασσίτερου (ΤΒΤ). Στη δεκαετία του 1970 τα περισσότερα ποντοπόρα σκάφη χρησιμοποιούσαν για την επίχριση των υφάλων τους βαφές με ΤΒΤ.

Η συνειδητοποίηση των βλαβερών περιβαλλοντικών επιπτώσεων από τη χρήση οργανοκασσιτερικών ενώσεων αυξήθηκε σταδιακά στα τέλη της δεκαετίας του 1980. Επιστημονικές μελέτες έδειξαν ότι οι εν λόγω ενώσεις, και ιδιαίτερα ο τριβουτυλοκασσίτερος, που χρησιμοποιούνται ως προστατευτικά συστήματα υφαλοχρωματισμού για τα πλοία, παρουσιάζουν σημαντικό κίνδυνο επιβλαβών επιπτώσεων σε οικολογικά και οικονομικά σημαντικούς θαλάσσιους οργανισμούς [2].

[2] Οι οργανοκασσίτεροι αποδείχθηκε ότι είναι τοξικοί και προκαλούν ορμονικές διαταραχές σε θαλάσσιους οργανισμούς.

Η Κοινότητα αποφάσισε, ήδη τον Δεκέμβριο του 1989, να απαγορεύσει στο έδαφός της τη διάθεση το εμπόριο οργανοκασσιτερικών ενώσεων που χρησιμοποιούνται ως βιοκτόνα κατά της απόθεσης ακαθαρσιών στα ύφαλα πλοίων μήκους μικρότερου των 25 μέτρων [3]. Ο Διεθνής Ναυτιλιακός Οργανισμός (ΙΜΟ), αναγνώρισε με τη σειρά του τον κίνδυνο αυτό και συνέστησε στις κυβερνήσεις να λάβουν μέτρα ώστε να καταργηθούν τα προστατευτικά υφαλοχρώματα που περιέχουν ΤΒΤ.

[3] Οδηγία 89/677/ΕΟΚ του Συμβουλίου της 21ης Δεκεμβρίου 1989 με την οποία τροποποιείται για όγδοη φορά η οδηγία 76/769/ΕΟΚ σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τους περιορισμούς διάθεσης στην αγορά και χρήσης ορισμένων επικίνδυνων ουσιών και παρασκευασμάτων, ΕΕ L 398, 30.12.1989, σ. 24.

Η ανάγκη για την προστασία του περιβάλλοντος είχε ως αποτέλεσμα να κερδίσει έδαφος η ιδέα της γενικής απαγόρευσης της ΤΒΤ στη διάρκεια της δεκαετίας του 1990 και η χημική βιομηχανία άρχισε να αναπτύσσει εναλλακτικά προστατευτικά συστήματα υφαλοχρωματισμού.

Το Νοέμβριο 1999, η συνέλευση του ΙΜΟ ζήτησε την γενική απαγόρευση της χρησιμοποίησης οργανοκασσιτερικών ενώσεων που δρουν ως βιοκτόνα σε προστατευτικά συστήματα υφαλοχρωματισμού πλοίων μέχρι την 1η Ιανουαρίου 2003 και την πλήρη απαγόρευση της παρουσίας τέτοιων οργανοκασσιτερικών ενώσεων σε πλοία από την 1η Ιανουαρίου 2008 [4]. Για την επίτευξη του στόχου αυτού, ο ΙΜΟ αποφάσισε να θεσπίσει μία νομικά δεσμευτική σύμβαση με παγκόσμια εφαρμογή. Ενόψει των εξελίξεων αυτών, η Κοινότητα αποφάσισε να αναμείνει το αποτέλεσμα των πορισμάτων στο πλαίσιο του ΙΝΟ προτού προβεί στην ευρύτερη απαγόρευση εμπορίας του ΤΒΤ σε όλα τα πλοία [5].

[4] Ψήφισμα του IMO A.895 (21), που εκδόθηκε στις 25 Νοεμβρίου 1999.

[5] Οδηγία 1999/51/ΕΚ της Επιτροπής της 26ης Μαΐου 1999 για τη προσαρμογή στην τεχνική πρόοδο για ένατη φορά του παραρτήματος Ι της οδηγίας 76/769/ΕΟΚ του Συμβουλίου σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τους περιορισμούς διάθεσης στην αγορά και χρήσης ορισμένων επικίνδυνων ουσιών και παρασκευασμάτων (κασσίτερος, PCP και κάδμιο), ΕΕ L 142, 5.6.1999, σ. 22.

Στις 5 Οκτωβρίου 2001, με τη λήξη της πενθήμερης διπλωματικής διάσκεψης, ο ΙΜΟ ενέκρινε τη Σύμβαση για τον έλεγχο των βλαβερών προστατευτικών συστημάτων υφαλοχρωματισμού (Σύμβαση AFS).

Ενόψει των αποτελεσμάτων της διάσκεψης αυτής, τα κράτη μέλη και η Επιτροπή συνεργάστηκαν στενά λαμβάνοντας πλήρως υπόψη τις σχετικές κατευθυντήριες γραμμές του Συμβουλίου [6].

[6] Συμπεράσματα του Συμβουλίου της 12ης Φεβρουαρίου 2001 για τις τελικές διαπραγματεύσεις σχετικά με τη διεθνή σύμβαση για τον έλεγχο των επιβλαβών αντιρρυπαντικών συστημάτων.

Η νέα σύμβαση του ΙΜΟ θα απαγορεύει τη χρήση επιβλαβών οργανοκασσιτερικών ενώσεων σε προστατευτικά υφαλοχρώματα που χρησιμοποιούνται σε πλοία και θα καθιερώσει ένα μηχανισμό για την πρόληψη της πιθανής μελλοντικής χρήσης άλλων επιβλαβών ενώσεων σε προστατευτικά συστήματα υφαλοχρωματισμού.

Η υπογραφή της νέας σύμβασης άρχισε την 1η Φεβρουαρίου 2002 και θα τεθεί σε ισχύ 12 μήνες μετά την επικύρωσή της από 25 κράτη που αντιπροσωπεύουν το 25% της παγκόσμιας χωρητικότητας του παγκόσμιου εμπορικού στόλου.

Η σύνοψη των κυριότερων διατάξεων της σύμβασης αυτής περιλαμβάνεται στο παράρτημα Α.

Κατά τη διατύπωση των κατευθυντήριων γραμμών για τις διαπραγματεύσεις στο πλαίσιο της Σύμβασης AFS, το Συμβούλιο κάλεσε επίσης την Επιτροπή να λάβει τυχόν απαραίτητα συμπληρωματικά μέτρα ώστε να εξασφαλιστεί η γενική απαγόρευση του ΤΒΤ που χρησιμοποιείται σε πλοία σε ολόκληρη την Κοινότητα και στις περιβάλλουσες αυτήν θάλασσες στις ημερομηνίες που προτείνονται στο ψήφισμα Α. 895(21) ΙΜΟ.

Στο πλαίσιο της διπλωματικής διάσκεψης AFS, η Κοινότητα εντόπισε τρεις βασικούς στόχους που πρέπει να επιτευχθούν με τη νέα σύμβαση:

- Εισαγωγή συγκεκριμένων ημερομηνιών για την απαγόρευση του ΤΒΤ, ούτως ώστε να δοθεί ένα σαφές μήνυμα τόσο στον κλάδο της ναυτιλίας όσο και στη χημική βιομηχανία.

- Ενσωμάτωση της «αρχής της προφύλαξης», με την έννοια «της έλλειψης πλήρους επιστημονικής απόδειξης» στα άρθρα της σύμβασης.

- Θέσπιση του κατάλληλου μηχανισμού για την έναρξη ισχύος [7].

[7] Οι όροι για την έναρξη ισχύος που αναφέρονται στη σύμβαση MARPOL (15 κράτη που αντιπροσωπεύουν τουλάχιστον το 50% της παγκόσμιας χωρητικότητας) δεν θεωρήθηκαν κατάλληλοι. Η πρακτική έδειξε ότι κάτω από αυτές τις συνθήκες ίσως χρειαστούν περισσότερα από έξι χρόνια μέχρις ότου τεθεί σε ισχύ η σύμβαση.

Αφού ανέλυσε τα προβλήματα της διπλωματικής διάσκεψης και λαμβάνοντας ειδικότερα υπόψη τους ανωτέρω τρεις βασικούς στόχους, το Συμβούλιο [8] και η Επιτροπή δηλώνουν την ικανοποίησή της για τα αποτελέσματα που επιτεύχθηκαν σε επίπεδο ΙΜΟ.

[8] Το Συμβούλιο «Περιβάλλον» της 21ης Οκτωβρίου 2001 έλαβε υπόψη του τη θετική κατάληξη της Διάσκεψης AFS όπως ανέφερε η Βελγική Προεδρία.

Ως επόμενο βήμα της διάσκεψης AFS, η βασική δράση που απαιτείται και αναμένεται από τα κράτη μέλη είναι βεβαίως η υπογραφή και επικύρωση της Σύμβασης AFS το συντομότερο δυνατό.

Έχοντας υπόψη το ανωτέρω αίτημα του Συμβουλίου, η Επιτροπή θεωρεί ότι πρέπει να ληφθούν περαιτέρω μέτρα:

- για να δημιουργηθούν οι καλύτερες δυνατές συνθήκες για τα κράτη μέλη ώστε αυτά να υποκινηθούν να επικυρώσουν τη Σύμβαση AFS και να επιλύσουν τα πιθανά προβλήματα, τα οποία είναι δυνατόν να αποτελέσουν εμπόδιο στην ταχεία επικύρωση και να καταστεί ως εκ τούτου δυνατή η έγκαιρη εφαρμογή της Σύμβασης AFS,

- για να διασφαλιστεί σε κοινοτικό επίπεδο η επίτευξη του κυριότερου στόχου της Σύμβασης AFS, δηλαδή η απαγόρευση της χρήσης οργανοκασσιτερικών ενώσεων σε πλοία μέχρι την 1η Ιανουαρίου 2003 και η πλήρης απαγόρευση της παρουσίας τους μέχρι την 1η Ιανουαρίου 2008.

Κατά συνέπεια, η Επιτροπή:

- συνιστά στα κράτη μέλη να υπογράψουν και να επικυρώσουν το συντομότερο δυνατό τη Σύμβαση AFS,

- θα εγκρίνει την οδηγία .../.../ΕΚ της Επιτροπής σχετικά με την ένατη προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς διάθεσης στην αγορά και χρήσης ορισμένων επικίνδυνων ουσιών και παρασκευασμάτων (οργανοκασσιτερικές ενώσεις),

- προτείνει στο Ευρωπαϊκό Κοινοβούλιο και το Συμβούλιο να εγκρίνουν, πριν από το τέλος του 2002, τον παρόντα κανονισμό για την απαγόρευση χρήσης οργανοκασσιτερικών ενώσεων οι οποίες δρουν ως βιοκτόνα σε προστατευτικά συστήματα υφαλοχρωματισμού πλοίων που φέρουν τη σημαία ενός κράτους μέλους από την 1η Ιανουαρίου 2003 και τη γενική απαγόρευση ενεργών οργανοκασσιτερικών ενώσεων σε πλοία τα οποία καταπλέουν ή αποπλέουν από κοινοτικούς λιμένες την 1η Ιανουαρίου 2008, ανεξάρτητα από την έναρξη ισχύος της σύμβασης.

Τονίζεται ότι, με τον παρόντα κανονισμό, η Επιτροπή δεν επιδιώκει να αναπαράγει τη σύμβαση AFS, η οποία έχει ευρύτερη εφαρμογή και δεν περιορίζεται στην απλή απαγόρευση των οργανοκασσιτερικών ενώσεων.

Η Σύμβαση AFS απαγορεύει τη χρήση επιβλαβών οργανοκασσιτερικών ενώσεων σε προστατευτικά υφαλοχρώματα πλοίων. Σήμερα, η απαγόρευση αυτή περιορίζεται σε οργανοκασσιτερικές ενώσεις, πλην όμως η σύμβαση καθιερώνει ένα μηχανισμό για την πρόληψη της πιθανής χρήσης στο μέλλον και άλλων επιβλαβών ουσιών σε τέτοια προστατευτικά συστήματα, ακολουθώντας με τον τρόπο αυτό την αρχή της προφύλαξης. Με την έναρξη ισχύος της Σύμβασης AFS, θα διευθετείται και το θέμα της απαγόρευσης στο μέλλον άλλων επιβλαβών προστατευτικών συστημάτων υφαλοχρωματισμού.

Οι κατευθυντήριες γραμμές που ακολούθησε η Επιτροπή υπαγορεύονται από το Ψήφισμα αριθ. 1 της Διεθνούς Διάσκεψης για τον Έλεγχο Επιβλαβών Προστατευτικών Συστημάτων Υφαλοχρωματισμού στα Πλοία [9].

[9] Έγγρ. . IMO AFS/CONF/25 της 8ης Οκτωβρίου 2001.

Στο ψήφισμα αυτό, παρά τον προορατικό χαρακτήρα της προσέγγισης για την απαγόρευση της χρήσης οργανοκασσιτερικών ενώσεων, η διάσκεψη παραδέχτηκε ότι ο χρόνος που εναπομένει μέχρι την 1η Ιανουαρίου 2003 ίσως να μην επαρκεί για την έγκαιρη εφαρμογή της σύμβασης μέχρι την ημερομηνία αυτή. Επιθυμώντας την ουσιαστική κατάργηση της χρήσης οργανοκασσιτερικών ενώσεων στα πλοία από την 1η Ιανουαρίου 2003, η διάσκεψη ζήτησε από τα μέλη του ΙΜΟ να θεωρήσουν την εφαρμογή των διατάξεων της σύμβασης ως θέμα επείγουσας φύσεως. Παράλληλα, ζητήθηκε από τους σχετικούς κλάδους να σταματήσουν τη διάθεση στην αγορά, την πώληση και χρήση οργανοκασσιτερικών ενώσεων από την ημερομηνία εκείνη.

ΑΝΑΓΚΑΙΟΤΗΤΑ ΤΟΥ ΚΑΝΟΝΙΣΜΟΥ

- Επειδή η Κοινότητα δεν αποτελεί συμβαλλόμενο μέρος της Σύμβασης AFS, η επικύρωση της σύμβασης αυτής επαφίεται πλήρως στη διακριτική ευχέρεια των κρατών μελών. Η πρακτική έχει αποδείξει ότι η διαδικασία επικύρώσης αποτελεί ένα πολύπλοκο εγχείρημα, το οποίο δεν μπορεί πάντοτε να ολοκληρωθεί μέσα σε σύντομο χρονικό διάστημα.

- Η Επιτροπή αναμένει ότι, παρά την γενικότερη προθυμία, μόνο λίγα κράτη μέλη θα είναι σε θέση να επικυρώσουν τη Σύμβαση AFS πριν από την 1η Ιανουαρίου 2003. Στην πραγματικότητα, η Σύμβαση AFS αναμένεται να τεθεί σε εφαρμογή αρκετά χρόνια μετά την ημερομηνία αυτή.

- Επιπλέον, για τα κράτη μέλη εκείνα τα οποία δεν θα μπορέσουν να επικυρώσουν τη Σύμβαση πριν από την 1η Ιανουαρίου 2003 η αναδρομική εφαρμογή της υποχρέωσης από την «1η Ιανουαρίου 2003», που αναφέρεται στη σύμβαση, είναι δυνατόν να δημιουργήσει πρόβλημα για τη διαδικασία επικύρωσης μέσω των εθνικών τους νομοθεσιών. Κατά συνέπεια, θα πρέπει να βοηθηθούν για να υπερπηδήσουν τις δυσκολίες τις οποίες πιθανόν να αντιμετωπίσουν με μία τέτοια αναδρομική εφαρμογή στην εθνική τους νομοθεσία.

- Ανταποκρινόμενα στο Ψήφισμα 1 της Διάσκεψης AFS, τα κράτη μέλη είναι δυνατόν να θεσπίσουν εθνικά μέτρα με διαφορετικό πεδίο εφαρμογής και ημερομηνία έναρξης ισχύος. Μία τέτοιου είδους μη εναρμονισμένη εισαγωγή της απαγόρευσης του ΤΒΤ στην Κοινότητα θα είναι εις βάρος του ναυτιλιακού κλάδου και θα οδηγήσει εύκολα σε νόθευση του ανταγωνισμού μεταξύ των κρατών μελών. Ως εκ τούτου, θα πρέπει να επιδιωχθεί η ταυτόχρονη απαγόρευση.

- Τέλος, τονίζεται ότι οι στόχοι και τα αποτελέσματα που επιδιώκονται μέσω της τροποποίησης της οδηγίας 76/769/ΕΚ του Συμβουλίου σχετικά με τη διάθεση στην αγορά και τη χρήση χρωμάτων με ΤΒΤ δεν αφορούν τα πλοία εκείνα στα οποία οι εργασίες υφαλοχρωματισμού με υλικά που περιέχουν ΤΒΤ έχουν γίνει εκτός της Κοινότητας, ούτε τα πλοία τα οποία φέρουν σημαία τρίτου κράτους. Κατά συνέπεια, θα πρέπει να διευρυνθεί η απαγόρευση χρήσης ΤΒΤ μέχρι την 1η Ιανουαρίου 2003.

Για τους λόγους αυτούς, η Επιτροπή προτείνει την εισαγωγή της απαγόρευσης οργανοκασσιτερικών ενώσεων:

- για όλα τα πλοία τα οποία φέρουν σημαία κράτους μέλους με ισχύ από την 1η Ιανουαρίου 2003, και

- για όλα τα πλοία, ανεξάρτητα από τη σημαία που φέρουν, τα οποία καταπλέουν σε ευρωπαϊκό λιμένα από την 1η Ιανουαρίου 2008,

μέσω ενός κανονισμού του Ευρωπαϊκού Κοινοβουλίου και του Συμβουλίου, ο οποίος πρέπει να τεθεί σε ισχύ πριν από την 1η Ιανουαρίου 2003.

ΟΙ ΒΑΣΙΚΕΣ ΑΡΧΕΣ ΤΗΣ ΠΡΟΤΑΣΗΣ

- Αποφυγή αλληλοεπικάλυψης με τη Σύμβαση AFS

Είναι σημαντικό να υπογραμμιστεί ότι όλα τα κράτη μέλη εξέφρασαν την ικανοποίησή τους σχετικά με το αποτέλεσμα της Διάσκεψης AFS. Κατά συνέπεια, αναμένεται ότι όλα τα κράτη θα επικυρώσουν και θα θέσουν σε εφαρμογή τη Σύμβαση AFS.

Έχοντας υπόψη τις διεθνείς δεσμεύσεις που αναλήφθηκαν το 1999 στη Συνέλευση του ΙΜΟ και τον καταλληλότερο «μηχανισμό έναρξης ισχύος» της Σύμβασης AFS και λαμβάνοντας υπόψη το ψήφισμα αριθ. 1 της Διάσκεψης AFS, η Επιτροπή αναμένει ότι η Σύμβαση AFS θα τεθεί ουσιαστικά σε εφαρμογή πριν από την 1η Ιανουαρίου 2008. Ωστόσο, δεν θεωρείται αποδεκτή οιαδήποτε αβεβαιότητα κατά την ημερομηνία αυτή σχετικά με τη συνολική απαγόρευση της χρήσης ΤΒΤ σε κοινοτικό επίπεδο.

Κάτω από αυτές τις περιστάσεις, η Επιτροπή απέφυγε να προτείνει την θέσπιση νομοθεσίας σε κοινοτικό επίπεδο, που θα δημιουργούσε περιττή αλληλεπικάλυψη με τις εκτελεστικές διατάξεις τις οποίες πρέπει να υιοθετήσουν τα κράτη μέλη σύμφωνα με τις υποχρεώσεις τους ως συμβαλλόμενα μέρη της Σύμβασης AFS. Παράλληλα, θα πρέπει να ληφθεί υπόψη το γεγονός ότι ορισμένα κράτη μέλη και τρίτες χώρες ίσως να έχουν ήδη υπογράψει τη σύμβαση. Κατά συνέπεια, θα ήταν αντιπαραγωγικό να δημιουργηθεί, στο πλαίσιο του παρόντος κανονισμού, ένα καθεστώς ελέγχου και πιστοποίησης διαφορετικό από εκείνο της Σύμβασης AFS. Η Επιτροπή είναι επιπλέον της άποψης ότι το καταλληλότερο καθεστώς για τον έλεγχο της εφαρμογής της απαγόρευσης του ΤΒΤ στα πλοία είναι εκείνο που ορίζεται στην οδηγία 95/21/ΕΚ του Συμβουλίου της 19ης Ιουλίου 1995 σχετικά με τον έλεγχο από το κράτος του λιμένα. Ωστόσο, η οδηγία αυτή μπορεί να χρησιμοποιηθεί μόνο εφόσον έχει τεθεί σε ισχύ η Σύμβαση AFS. Αυτός είναι ο κυριότερος λόγος για τον οποίο στη μεταβατική περίοδο η απαγόρευση χρήσης επιβλαβών χρωμάτων ΤΒΤ δεν μπορεί να επιβληθεί σε πλοία που δεν φέρουν σημαία της ΕΚ. Ο παρών κανονισμός θα πρέπει συνεπώς να λειτουργήσει ως κίνητρο για την ταχεία επικύρωση της Σύμβασης AFS.

-

- Περιορισμένο πεδίο εφαρμογής

Η Σύμβαση AFS καταρτίστηκε με τη μορφή σύμβασης πλαισίου. Μετά την έναρξη ισχύος της και λαμβάνοντας δεόντως υπόψη την αρχή της προφύλαξης, το εν λόγω πλαίσιο θα διευκολύνει την καταγραφή των τυχόν επιβλαβών προστατευτικών συστημάτων υφαλοχρωματισμού πλοίων. Στην παρούσα φάση, μόνο οι οργανοκασσιτερικές ενώσεις οι οποίες δρουν ως βιοκτόνα σε προστατευτικά συστήματα υφαλοχρωματισμού έχουν ενσωματωθεί στη σύμβαση. Δεδομένων των συγκεκριμένων διαδικασιών οι οποίες θα ισχύουν για την προσθήκη άλλων επιβλαβών προστατευτικών συστημάτων υφαλοχρωματισμού στον κατάλογο αυτό, η Επιτροπή θεωρεί ότι ο κανονισμός είναι δυνατόν και πρέπει να περιοριστεί στις οργανοκασσιτερικές ενώσεις. Το πλαίσιο AFS αντιμετωπίζει επίσης επαρκώς τη μεταχείριση και επεξεργασία στην ξηρά των αποβλήτων από την αφαίρεση επιβλαβών επιστρώσεων που έχουν χρησιμοποιηθεί για την προστασία των πλοίων.

- Ισότιμοι όροι ανταγωνισμού στον κλάδο της ναυτιλίας

Κατά την έγκριση της Σύμβασης AFS, όλοι οι εκπρόσωποι των κυβερνήσεων δήλωσαν την επιθυμία τους να παύσουν τη χρήση επιβλαβών οργανοκασσιτερικών ενώσεων σε πλοία την 1η Ιανουαρίου 2003 και κατά συνέπεια ζήτησαν τη λήψη ειδικών μέτρων τόσο σε κυβερνητικό επίπεδο όσο και σε επίπεδο βιομηχανίας, στο πλαίσιο του τομέα αρμοδιότητάς τους.

Η Επιτροπή, ανταποκρινόμενη στο αίτημα αυτό και σύμφωνα με το διεθνές δίκαιο, απέφυγε να επιβάλει την απαγόρευση χρήσης χρωμάτων τα οποία περιέχουν ΤΒΤ για τα πλοία τα οποία καταπλέουν σε ευρωπαϊκούς λιμένες. Επιπλέον, πρέπει να ληφθεί υπόψη και το γεγονός ότι μεγάλος αριθμός τρίτων χωρών, οι οποίες δεν μπορούν να επωφεληθούν από την προστιθέμενη αξία μιας υπερεθνικής ρύθμισης, ίσως να έχουν δυσκολίες για την επιβολή, από την 1η Ιανουαρίου 2003, της απαγόρευσης χρήσης ΤΒΤ στα πλοία τους [10]. Ως εκ τούτου, η Επιτροπή προτείνει την αναστολή της εφαρμογής της απαγόρευσης για τη χρήση χρωμάτων που περιέχουν ΤΒΤ σε πλοία τα οποία δεν φέρουν κοινοτική σημαία μέχρι την έναρξη ισχύος της Σύμβασης AFS.

[10] Στο πλαίσιο αυτό, είναι χρήσιμο να σημειωθεί ότι το 2001, σύμφωνα με τα στοιχεία LMIS, 15 875 μεμονωμένα πλοία (500 GT ή περισσότερο) κατέπλευσαν σε λιμένες της ΕΕ. 4 503 (28,36%) έφεραν σημαία κράτους της ΕΕ.

Τυχόν ανταγωνιστικό μειονέκτημα τόσο για τους πλοιοκτήτες [11] όσο και για τα ναυπηγεία [12] της ΕΕ, λόγω της προτεινόμενης απαγόρευσης από την 1η Ιανουαρίου 2003, είναι δυνατόν να αποφευχθούν με εκούσιες δεσμεύσεις από επαγγελματικές οργανώσεις οι οποίες εκπροσωπούν τα συμφέροντα αυτά (Διεθνές Ναυτιλιακό Επιμελητήριο (ICS) και ναυπηγικές/επισκευαστικές ενώσεις).

[11] Από πρακτική άποψη, τίθεται το ερώτημα του κατά πόσον συμφέρει πραγματικά έναν πλοιοκτήτη να αλλάξει σημαία απλώς και μόνο για μερικά χρόνια, γνωρίζοντας ότι η Σύμβαση AFS θα τεθεί σε ισχύ συντόμως και ότι η ημερομηνία της 1ης Ιανουαρίου 2008 για την πλήρη απαγόρευση της χρήσης ΤΒΤ παραμένει αμετάβλητη. Επιπλέον, υπενθυμίζεται ότι ασκείται πίεση στη βιομηχανία η οποία, επίσης, μέσω του Ψηφίσματος αριθ. 1 της Διάσκεψης AFS, κλήθηκε να εφαρμόσει την απαγόρευση την 1η Ιανουαρίου 2003.

[12] Τονίζεται ότι βάσει της οδηγίας 76/769/ΕΚ, τα ναυπηγεία εντός Κοινότητας έχουν ήδη ανταγωνιστικό μειονέκτημα συγκριτικά με τα ναυπηγεία εκτός Κοινότητας.

Η Επιτροπή δέχθηκε με ικανοποίηση την άμεση αντίδραση του κλάδου της διεθνούς ναυτιλίας για την απαγόρευση του ΤΒΤ, με ισχύ από την 1η Ιανουαρίου 2003. Ιδιαίτερα, πρέπει να δοθεί έμφαση στις συστάσεις του Διεθνούς Ναυτιλιακού Επιμελητηρίου (ICS). Αμέσως μετά τη Διάσκεψη AFS, το ICS τόνισε ότι «το εάν ή όχι η σύμβαση τεθεί σε ισχύ από την 1η Ιανουαρίου 2003 δεν έχει ίσως τόση σημασία καθώς οι ορισθείσες ημερομηνίες της 1ης Ιανουαρίου 2003 και 1ης Ιανουαρίου 2008 πρέπει να θεωρηθούν ως οριστικές για οποιοδήποτε πλοίο ασκεί διεθνείς εμπορικές δραστηριότητες». Κατά συνέπεια, η Επιτροπή βασίζεται στην οικονομική αυτή πραγματικότητα για την εξέταση των επιπτώσεων της απαγόρευσης του ΤΒΤ στη ναυτιλία.

Η διαδικασία επικύρωσης διαφεύγει πλήρως του ελέγχου της Κοινότητας. Επιπλέον, δεν υπάρχει καμία νομική εγγύηση ότι η απαγόρευση από την 1η Ιανουαρίου 2008, που έγινε κοινά αποδεκτή, πρόκειται πράγματι να τεθεί σε εφαρμογή κατά την ημερομηνία αυτή. Κατά συνέπεια, ο παγκόσμιος ναυτιλιακός κλάδος, ο οποίος πρέπει να προγραμματίσει τη συντήρηση των πλοίων του, χρειάζεται σαφή και έγκαιρη γνωστοποίηση των νέων περιβαλλοντικών όρων που διέπουν την πρόσβαση στους λιμένες της ΕΚ. Για το λόγο αυτό, η γενική απαγόρευση οργανοκασσιτερικών ενώσεων εισάγεται στην κοινοτική νομοθεσία.

- Προώθηση της κατά το δυνατόν ταχύτερης επικύρωσης της Σύμβασης AFS σε επίπεδο κράτους νηολόγησης

Κρίνεται αναγκαία η περαιτέρω προώθηση [13] εκούσιων δεσμεύσεων σε επίπεδο κράτους νηολόγησης, σύμφωνα με το Ψήφισμα αριθ. 1 της Σύμβασης AFS. Οι θετικές επιπτώσεις της προσέγγισης της Επιτροπής με τον παρόντα κανονισμό θα επηρεάσουν ευνοϊκά και άλλα κράτη νηολόγησης. Ειδική προσοχή πρέπει επίσης να δοθεί στα κράτη εκείνα τα οποία έχουν υποβάλει αίτηση προσχώρησης, την Ευρωπαϊκή Ένωση. Βάσει των όρων προσχώρησης θα δεσμεύονται και αυτά από τον παρόντα κανονισμό την ημερομηνία προσχώρησής τους στην Κοινότητα.

[13] Ήδη σήμερα, η Ιαπωνία και η Νέα Ζηλανδία έχουν απαγορεύσει τη χρήση χρωμάτων που περιέχουν ΤΒΤ στα πλοία τους.

Τα κράτη νηολόγησης και ιδιαίτερα τα κράτη ανοικτών νηολογίων, τα οποία έχουν απαγορεύσει τη χρήση χρωμάτων βαφής με ΤΒΤ στα πλοία τους, θα έχουν οικονομικό συμφέρον να εξασφαλίσουν την έναρξη ισχύος της Σύμβασης AFS το συντομότερο δυνατό, δημιουργώντας με τον τρόπου αυτό ισότιμους όρους ανταγωνισμού σε παγκόσμια κλίμακα. Ο παρών κανονισμός θα αποτελέσει συνεπώς ένα επιπλέον κίνητρο για τα κράτη νηολόγησης να επικυρώσουν τη Σύμβαση AFS.

Στο πλαίσιο αυτό, πρέπει να τονιστεί ότι η Κύπρος, η Μάλτα και οι Βαλτικές Χώρες μαζί αντιπροσωπεύουν το 10% της παγκόσμιας ολικής χωρητικότητας. Επίσης, ο στόλος των κρατών του Ευρωπαϊκού Οικονομικού Χώρου (τα 15 κράτη μέλη + τη Νορβηγία και την Ισλανδία), μαζί με τους στόλους των 13 υποψηφίων χωρών, αντιπροσωπεύουν 30 χώρες και όχι λιγότερο από το 30,91% της παγκόσμιας χωρητικότητας.

Εάν υποτεθεί ότι όλα τα κράτη μέλη τηρήσουν την πολιτική τους δέσμευση όσον αφορά την επικύρωση της Σύμβασης AFS στη διάρκεια του 2002/2003, ότι οι υποψήφιες χώρες πράξουν το ίδιο και λαμβάνοντας υπόψη ότι ορισμένες τρίτες χώρες έχουν επίσης εκδηλώσει την ίδια πρόθεση (Ιαπωνία, ΗΠΑ), η σύμβαση είναι δυνατόν να τεθεί σε ισχύ το 2004/2005.

Όσον αφορά το στόχο αυτό της πλήρους απαγόρευσης οργανοκασσιτερικών ενώσεων το αργότερο μέχρι το 2005, η Επιτροπή θα επιβλέπει την πορεία της διαδικασίας για την έναρξη ισχύος της Σύμβασης AFS και την εφαρμογή της από τα πλοία με σημαία τρίτης χώρας τα οποία δραστηριοποιούνται στα ύδατα της Ευρωπαϊκής Ένωσης.

- Παρατηρήσεις νομικής φύσεως

Για να αποφευχθεί τυχόν σύγχυση ή παρερμηνεία σχετικά με την εφαρμογή σύμβασης [14], η οποία δεν έχει ακόμα τεθεί σε ισχύ, και για να μην υπάρξει κώλυμα στη διαδικασία επικύρωσης, η οποία γενικά αναμένεται να διαρκέσει το συντομότερο δυνατό, η Επιτροπή θεωρεί ότι ο κανονισμός δεν πρέπει να ενσωματώσει τη Σύμβαση AFS ή να παραπέμπει σε αυτήν στις βασικές του διατάξεις (άρθρα 3 έως 5) στη Σύμβαση AFS.

[14] Που υποστηρίζουν πλήρως όλα τα κράτη μέλη.

Η γενική απαγόρευση (για όλα τα πλοία ανεξαρτήτως σημαίας) της χρησιμοποίησης ΤΒΤ σε πλοία που καταπλέουν σε κοινοτικό λιμένα την 1η Ιανουαρίου 2003 δεν συμβιβάζεται με τη Σύμβαση AFS.

Η Επιτροπή προτείνει ο κανονισμός να βασιστεί στο άρθρο 80 παράγραφος 2 της Συνθήκης ΕΚ.

ΕΙΔΙΚΕΣ ΠΑΡΑΤΗΡΗΣΕΙΣ

Άρθρο 1

Το παρόν άρθρο καθορίζει τον σκοπό του κανονισμού.

Άρθρο 2

Το άρθρο αυτό περιλαμβάνει τον ορισμό των βασικών όρων που χρησιμοποιούνται στον κανονισμό. Οι περισσότεροι από αυτούς βασίζονται στους όρους που χρησιμοποιούνται στη Σύμβαση AFS του ΙΜΟ.

Άρθρο 3

Το άρθρο αυτό προσδιορίζει το πεδίο εφαρμογής του κανονισμού. Ορίζει τα πλοία επί των οποίων εφαρμόζονται οι διατάξεις του κανονισμού. Σκοπός είναι να καλυφθούν όλα τα πλοία, τα οποία καταπλέουν σε ευρωπαϊκούς λιμένες, ανεξάρτητα της σημαίας τους από την 1η Ιανουαρίου 2008 και μετέπειτα. Παράλληλα απαιτούνται ειδικές διατάξεις, που θα ισχύουν μόνο στα πλοία τα οποία φέρουν σημαία κράτους μέλους, ούτως ώστε να τεθεί σε ισχύ το ψήφισμα αριθ. 1 της Διάσκεψης AFS. Η προσθήκη πλοίων «τα οποία ασκούν δραστηριότητες υπό την αιγίδα ενός κράτους μέλους» είναι αναγκαία για να συμπεριληφθούν και οι εξέδρες ανοικτής θάλασσας, οι οποίες επίσης καλύπτονται από τη Σύμβαση AFS.

Ο κανονισμός δεν ισχύει για τα πολεμικά σκάφη και άλλα κρατικά πλοία δεδομένου ότι αυτά καλύπτονται επαρκώς από τη Σύμβαση AFS. Κατά συνέπεια, τα πλοία αυτά δεν αποτελούν αντικείμενο του κανονισμού, ο οποίος αφορά κυρίως τη μεταβατική περίοδο.

Η Σύμβαση AFS καλύπτει επίσης τα πλοία τα οποία εισέρχονται σε ναυπηγείο. Ο παρόν κανονισμός δεν εξετάζει την περίπτωση αυτή, δεδομένου ότι η τροποποιημένη οδηγία 76/769/ΕΟΚ θα λάβει επαρκώς υπόψη και την περίπτωση των πλοίων αυτών.

Άρθρο 4

Το άρθρο αυτό εισάγει την απαγόρευση χρήσης οργανοκασσιτερικών ενώσεων σε πλοία από την 1η Ιανουαρίου 2003. Μέχρι την έναρξη ισχύος της Σύμβασης AFS, η εφαρμογή του παρόντος άρθρου θα ανασταλεί για πλοία τα οποία δεν φέρουν τη σημαία κράτους μέλους.

Άρθρο 5

Η πρώτη παράγραφος αφορά τα πλοία τα οποία πριν από την 1η Ιανουαρίου 2003 φέρουν μη κοινοτική σημασία και τα οποία πρόκειται να επικαλυφθούν με κάποιο νέο προστατευτικό σύστημα υφαλοχρωματισμού μετά την εν λόγω ημερομηνία, στην περίπτωση κατά την οποία τα πλοία αυτά πρόκειται να μεταφερθούν σε κοινοτικό νηολόγιο. Μετά την 1η Ιανουαρίου 2003, τα εν λόγω σκάφη δεν θα πρέπει πλέον να χρησιμοποιούν προστατευτικά υφαλοχρώματα που περιέχουν ενεργές οργανοκασσιτερικές ενώσεις. Συνεπώς, η διάταξη αυτή αποτελεί κίνητρο για τους πλοιοκτήτες τρίτων χωρών, συμπεριλαμβανομένων των ευρωπαίων πλοιοκτητών οι οποίοι διαθέτουν πλοία με σημαία ανοικτού νηολογίου, να ακολουθήσουν τις συστάσεις του ICS και άρα να θεωρήσουν ως οριστική την ημερομηνία της 1ης Ιανουαρίου 2003. Με τον τρόπο αυτό, οι πλοιοκτήτες θα διαφυλάξουν την αγοραστική αξία των πλοίων τους σε περίπτωση πιθανής μεταφοράς σε κοινοτικό νηολόγιο.

Η δεύτερη παράγραφος αποτελεί επίσης κίνητρο για τους πλοιοκτήτες. Γνωρίζοντας ότι σε κάθε περίπτωση οι οργανοκασσιτερικές ενώσεις θα απαγορευτούν πλήρως στην Κοινότητα από την 1η Ιανουαρίου 2008, θα μπορούν να προγραμματίσουν κατάλληλα την εκ νέου βαφή των πλοίων τους σε δεξαμενή.

Όπως προβλέπεται στη Σύμβαση AFS, ο καθαρισμός των πλοίων με αμμοβολή και η τοποθέτηση επίστρωσης θα θεωρηθούν ως ενέργειες αποδεκτές για τη εξουδετέρωση των επιβλαβών επιπτώσεων των οργανοκασσιτερικών ενώσεων.

Άρθρο 6

Η παράγραφος 1 αφορά τα κράτη μέλη και θα τους επιτρέψει να θέσουν σε εφαρμογή το πλέον κατάλληλο καθεστώς ελέγχου και πιστοποίησης, παρόμοιο με εκείνο της Σύμβασης AFS, χωρίς να επηρεάζεται η θέση σε ισχύ της Σύμβασης AFS.

Τα σκάφη ολικής χωρητικότητας ίσης προς 400, ανεξαρτήτως δρομολογίου, θα πρέπει να επιθεωρούνται. Αυτό επιβάλλει η Σύμβαση AFS μόνο για σκάφη τα οποία εκτελούν διεθνή δρομολόγια.

Σκάφη μήκους 24 ή περισσότερων μέτρων αλλά ολικής χωρητικότητας μικρότερης του 400 θα πρέπει, σύμφωνα με τη Σύμβαση AFS, να είναι εφοδιασμένα μόνο με δήλωση συμμόρφωσης. Στον παρόντα κανονισμό δεν προβλέπεται κανένας συγκεκριμένος έλεγχος ή πιστοποιητικό για να μην υπάρξει περιττή επιβάρυνση των αρμοδίων αρχών στα κράτη μέλη. Ωστόσο, εάν καταστεί αναγκαίο σε μεταγενέστερη φάση, είναι δυνατόν να εισαχθεί κάποιο εναρμονισμένο καθεστώς μέσω της διαδικασίας επιτροπολογίας.

Για σκάφη μήκους μικρότερου των 24 μέτρων, κυρίως σκάφη αναψυχής και αλιευτικά σκάφη, δεν προβλέπεται κάποια ειδική επιθεώρηση ή πιστοποίηση. Τα σκάφη αυτά αποτελούν ειδικό τμήμα της αγοράς, και δραστηριοποιούνται κυρίως εντός της Κοινότητας. Πρόκειται να καλυφθούν πλήρως από τις διατάξεις της τροποποιημένης οδηγίας 76/769/ΕΟΚ.

Η παράγραφος 2 ασχολείται με την αναγνώριση των πιστοποιητικών και εγγράφων. Τα μέρη (κράτη μέλη και τρίτες χώρες) τα οποία ήδη εφαρμόζουν τους κανόνες της Σύμβασης AFS δικαιούνται να χρησιμοποιούν πιστοποιητικά και δηλώσεις AFS.

Η τρίτη παράγραφος αποτελεί ρήτρα διασφάλισης στην περίπτωση κατά την οποία η Σύμβαση δεν τεθεί σε ισχύ μέχρι την 1η Ιανουαρίου 2007, που σίγουρα δεν θα συμβεί εάν όλες οι ευρωπαϊκές χώρες επικυρώσουν τη σύμβαση πριν από το 2005.

Άρθρο 7

Για τον έλεγχο των πιστοποιητικών υπάρχει σαφής μνεία στην οδηγία για τον έλεγχο από το κράτος του λιμένα και στις συναφείς διατάξεις της Σύμβασης AFS και τις κατευθυντήριες γραμμές οι οποίες θα εκδοθούν από τον ΙΜΟ πριν το τέλος του 2002.

Το άρθρο αυτό καλύπτει τον έλεγχο των πλοίων που φέρουν κοινοτική σημαία στη διάρκεια της μεταβατικής περιόδου. Εφόσον το νομικό πεδίο εφαρμογής της οδηγίας 95/21/ΕΚ συνδέεται με διεθνείς συμβάσεις οι οποίες έχουν ήδη τεθεί σε εφαρμογή, η εν λόγω οδηγία δεν μπορεί να χρησιμοποιηθεί ως νομική βάση για ελέγχους από το κράτος του λιμένα σύμφωνα με τον παρόντα κανονισμό. Κατά συνέπεια, τα κράτη μέλη πρέπει να εφαρμόζουν διατάξεις ισοδύναμες με εκείνες της οδηγίας για τον έλεγχο από το κράτος του λιμένα. Παρόμοια προσέγγιση ακολουθήθηκε και για τα αλιευτικά σκάφη στην οδηγία 97/70/ΕΚ.

Η Επιτροπή συνιστά, ωστόσο, στα κράτη μέλη να αναπτύξουν ένα ad hoc καθεστώς στο πλαίσιο του Μνημονίου Συμφωνίας των Παρισίων και προτίθεται να στηρίξει οποιαδήποτε πρωτοβουλία προς την κατεύθυνση αυτή.

Πρόθεση της Επιτροπής είναι να τροποποιήσει την οδηγία 95/21/ΕΚ σχετικά με τον έλεγχο της ναυσιπλοΐας από το κράτος του λιμένα ούτως ώστε να συμπεριληφθεί η Σύμβαση AFS στο πεδίο εφαρμογής της εν λόγω οδηγίας.

Μία ρήτρα διασφάλισης παρόμοια με εκείνη που προβλέπεται στο άρθρο 6, καλύπτει την περίπτωση κατά την οποία η Σύμβαση δεν έχει τεθεί σε ισχύ μέχρι την 1η Ιανουαρίου 2007.

Άρθρο 8

Το παρόν άρθρο προβλέπει τη δυνατότητα για την Επιτροπή να τροποποιεί τα παραρτήματα κάτω από πολύ αυστηρές προϋποθέσεις.

Άρθρο 9

Το εν λόγω άρθρο αναθέτει εκτελεστικά καθήκοντα (διαδικασία κανονιστικής επιτροπής) σε σχέση με τα άρθρα 6,7 και 8 στην επιτροπή η οποία συστήνεται από το άρθρο 12 παράγραφος 1 της οδηγίας 93/75/ΕΚ.

Άρθρο 10

Σύμφωνα με το άρθρο αυτό η Επιτροπή, ένα χρόνο μετά την έναρξη ισχύος του παρόντος κανονισμού, καλείται να υποβάλει έκθεση στο Ευρωπαϊκό Κοινοβούλιο και το Συμβούλιο για την πορεία επικύρωσης της Σύμβασης AFS και να προτείνει, εφόσον κριθεί αναγκαίο, τροποποιήσεις για την ταχύτερη μείωση της παρουσίας επιβλαβών οργανοκασσιτερικών ενώσεων στα ύδατα της ΕΕ.

Άρθρο 11

Το άρθρο αυτό προβλέπει την άμεση θέση σε ισχύ ούτως ώστε να καταστεί δυνατή η ουσιαστική απαγόρευση οργανοκασσιτερικών ενώσεων σε πλοία από την 1η Ιανουαρίου 2003.

Παράρτημα Ι

Το παράρτημα αυτό θέτει τις ελάχιστες προϋποθέσεις οι οποίες είναι αναγκαίες για την ορθή εφαρμογή του παρόντος κανονισμού πριν την έναρξη ισχύος της Σύμβασης AFS και τη μεταφορά της στο δίκαιο των κρατών μελών.

Το πρώτο μέρος αφορά το καθεστώς επιθεώρησης και το δεύτερο την πιστοποίηση. Ορισμένα σκάφη ήδη πληρούν τις προϋποθέσεις της Σύμβασης AFS. Αυτό οφείλεται στην εισαγωγή της αμετάβλητης ημερομηνίας της 1ης Ιανουαρίου 2003 στο παράρτημα 1 της Σύμβασης και στη θετική ανταπόκριση εκ μέρους του ναυτιλιακού κλάδου (ICS) να τηρηθεί στην πράξη η απαγόρευση από την 1η Ιανουαρίου 2003 και μετέπειτα. Κατά συνέπεια, ορισμένα κράτη έχουν ήδη εκδώσει διοικητική εγκύκλιο που επιτρέπει σε αναγνωρισμένους νηογνώμονες να χορηγούν, εξ ονόματός τους, δήλωση συμμόρφωσης με τη Σύμβαση AFS σε αναμονή της έναρξης ισχύος της Σύμβασης. Η Επιτροπή, ενώ συνιστά την πρακτική αυτή σε όλα τα κράτη μέλη, προτείνει να ληφθεί δεόντως υπόψη το θετικό αυτό στοιχείο στη διαδικασία πιστοποίησης.

Παραρτήματα ΙΙ και ΙΙΙ

Τα παραρτήματα αυτά εισάγουν τα ενδεδειγμένα πιστοποιητικά και έγγραφα, σε πλήρη συμφωνία με τη Σύμβαση AFS.

2002/0149 (COD)

Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την απαγόρευση οργανοκασσιτερικών ενώσεων σε πλοία

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδιαίτερα το άρθρο 80 παράγραφος 2,

την πρόταση της Επιτροπής [15],

[15] ΕΕ C , .., σ. .

τη γνώμη της Οικονομικής και Κοινωνικής Επιτροπής [16],

[16] ΕΕ C , .., σ. .

τη γνώμη της Επιτροπής των Περιφερειών [17]

[17] ΕΕ C , .., σ. .

αποφασίζοντας σύμφωνα με τη διαδικασία που ορίζει το άρθρο 251 της Συνθήκης,

Εκτιμώντας τα ακόλουθα:

(1) Οι επιβλαβείς περιβαλλοντικές επιπτώσεις των οργανοκασσιτερικών ενώσεων χρησιμοποιούνται στα προστατευτικά συστήματα υφαλοχρωματισμού των πλοίων, και ιδιαίτερα οι επιστρώσεις με τριβουτυλοκασσίτερο (ΤΒΤ), αποτελούν ένα θέμα το οποίο απασχολεί σοβαρά την Κοινότητα.

(2) Στις 5 Οκτωβρίου 2001, εγκρίθηκε μία Διεθνής Σύμβαση για τον Έλεγχο των Επιβλαβών Αντιρρυπαντικών Συστημάτων σε Πλοία (Σύμβαση AFS), στη διάρκεια διπλωματικής διάσκεψης υπό την αιγίδα του Διεθνούς Ναυτιλιακού Οργανισμού (ΙΜΟ), με τη συμμετοχή των κρατών μελών.

(3) Η Σύμβαση AFS αποτελεί μία σύμβαση πλαίσιο η οποία επιτρέπει την απαγόρευση της χρήσης επιβλαβών προστατευτικών συστημάτων υφαλοχρωματισμού σε πλοία, σύμφωνα με σαφώς καθορισμένες διαδικασίες και λαμβάνοντας υπόψη την αρχή της προφύλαξης που εκφράστηκε στη Δήλωση του Ρίο για το Περιβάλλον και την Ανάπτυξη.

(4) Στην παρούσα φάση, η Σύμβαση AFS απαγορεύει μόνον τη χρήση οργανοκασσιτερικών ενώσεων (επιστρώσεις με ΤΒΤ) σε πλοία.

(5) Στη Σύμβαση AFS τέθηκαν δεσμευτικές ημερομηνίες: 1η Ιανουαρίου 2003 για την απαγόρευση της χρήσης επιστρώσεων με ΤΒΤ σε πλοία και 1η Ιανουαρίου 2008 για την κατάργηση της παρουσίας επιστρώσεων ενεργού ΤΒΤ σε πλοία.

(6) Η Σύμβαση AFS θα τεθεί σε ισχύ 12 μήνες μετά την επικύρωσή της από 25 τουλάχιστον κράτη τα οποία αντιπροσωπεύουν τουλάχιστον το 25% της παγκόσμιας χωρητικότητας.

(7) Τα κράτη μέλη πρέπει να επικυρώσουν τη Σύμβαση AFS το συντομότερο δυνατό.

(8) Πρέπει να δημιουργηθούν οι καλύτερες δυνατές συνθήκες ούτως ώστε να μπορέσουν τα κράτη μέλη να προβούν σε ταχεία επικύρωση της Σύμβασης AFS και να αρθούν τα πιθανά εμπόδια τα οποία είναι δυνατόν να αποτελέσουν κώλυμα στην εν λόγω διαδικασία επικύρωσης.

(9) Η Διεθνής Διάσκεψη για τον Έλεγχο των Επιβλαβών Αντιρρυπαντικών Συστημάτων σε Πλοία, κατανοώντας ότι ο χρόνος που εναπομένει μέχρι την 1η Ιανουαρίου 2003 ίσως να μην είναι αρκετός για την έναρξη ισχύος της Σύμβασης AFS μέχρι την ημερομηνία αυτή, και επιθυμώντας την ουσιαστική παύση της χρήσης οργανοκασσιτερικών ενώσεων στη ναυτιλία από την 1η Ιανουαρίου 2003, ζήτησε στο Ψήφισμα αριθ. 1 της Διάσκεψης AFS από τα κράτη μέλη του ΙΜΟ να καταβάλουν επειγόντως κάθε δυνατή προσπάθεια ώστε να υπάρξει η απαιτούμενη συναίνεση όσον αφορά τη δέσμευση από τη Σύμβαση και κάλεσε την οικεία βιομηχανία να απέχει από τη διάθεση στην αγορά, την πώληση και τη χρήση οργανοκασσιτερικών ενώσεων έως την ημερομηνία αυτή.

(10) Στο πλαίσιο της Διάσκεψης AFS, η Επιτροπή [εξέδωσε] την οδηγία ..../2002/ΕΚ της Επιτροπής για την προσαρμογή για ένατη φορά στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου ούτως ώστε να απαγορευθεί, με ισχύ από την 1η Ιανουαρίου 2003, η εμπορία οργανοκασσιτερικών ενώσεων σε προστατευτικά υφαλοχρώματα για όλα τα πλοία, ανεξάρτητα από το μήκος τους.

(11) Έχοντας υπόψη το Ψήφισμα αριθ. 1 της Διάσκεψης AFS, κρίνεται αναγκαία η καταβολή περαιτέρω προσπάθειας για την εφαρμογή μέτρων που αφορούν τις οργανοκασσιτερικές ενώσεις ώστε να εξασφαλιστεί η γενικευμένη απαγόρευση του ΤΒΤ στα πλοία σε ολόκληρη την Κοινότητα και στις θαλάσσιες περιοχές που υπάγονται στη δικαιοδοσία της κατά τις ημερομηνίες που προβλέπονται στη Σύμβαση AFS.

(12) Ο κανονισμός αποτελεί το ενδεδειγμένο νομικό εργαλείο καθώς επιβάλλει άμεσα και σε βραχυπρόθεσμο ορίζοντα στους πλοιοκτήτες και τα κράτη μέλη επακριβείς υποχρεώσεις οι οποίες πρέπει να τηρηθούν ταυτοχρόνως και με τον ίδιο τρόπο σε ολόκληρη την Κοινότητα. Ο παρών κανονισμός, ο οποίος επιδιώκει μόνο την απαγόρευση των οργανοκασσιτερικών ενώσεων, δεν θα πρέπει να αλληλεπικαλύπτει τη Σύμβαση AFS.

(13) Η αβεβαιότητα σχετικά με τη συνολική απαγόρευση επιστρώσεων ενεργού ΤΒΤ δεν μπορεί να γίνει δεκτή σε κοινοτικό επίπεδο. η παγκόσμια ναυτιλιακή βιομηχανία, η οποία πρέπει να προγραμματίσει τη συντήρηση του στόλου της, θα πρέπει να γνωρίζει σαφώς και εγκαίρως ότι από την 1η Ιανουαρίου 2008 τα πλοία τα οποία φέρουν επιστρώσεις ενεργού ΤΒΤ στα ύφαλά τους δεν θα επιτρέπεται πλέον να εισέρχονται σε κοινοτικούς λιμένες.

(14) Τρίτες χώρες, ιδιαίτερα εφόσον δεν μπορούν να επωφεληθούν από την προστιθέμενη αξία μιας υπερεθνικής ρύθμισης, ίσως να έχουν νομικές και τεχνικές δυσχέρειες για την επιβολή από την 1η Ιανουαρίου 2003, μέσω της εθνικής τους νομοθεσίας, της απαγόρευσης χρήσης ΤΒΤ στα πλοία τους. Η εφαρμογή της απαγόρευσης του παρόντος κανονισμού σχετικά με τη χρήση χρωμάτων ΤΒΤ πρέπει συνεπώς να ανασταλεί όσον αφορά τα πλοία που φέρουν μη κοινοτική σημαία κατά τη διάρκεια της μεταβατικής περιόδου, η οποία αρχίζει την 1η Ιανουαρίου 2003 και λήγει κατά την ημερομηνία έναρξης ισχύος της Σύμβασης AFS.

(15) Τα κράτη νηολόγησης, τα οποία έχουν απαγορεύσει τη χρήση υφαλοχρωμάτων με ΤΒΤ στα πλοία τους, έχουν οικονομικό συμφέρον να διασφαλίσουν την έναρξη ισχύος της Σύμβασης AFS το γρηγορότερο δυνατό, ώστε να υπάρχουν ισότιμοι όροι ανταγωνισμού. ο παρών κανονισμός, ο οποίος απαγορεύει σε όλα τα πλοία τα οποία φέρουν σημαία κράτους μέλους να χρησιμοποιούν επιστρώσεις με ΤΒΤ στα πλοία τους από την 1η Ιανουαρίου 2003, θα αποτελέσει συνεπώς κίνητρο για τα κράτη νηολόγησης να επικυρώσουν τη Σύμβαση AFS.

(16) Οι ορισμοί και οι διατάξεις που αναφέρονται στον παρόντα κανονισμό πρέπει να βασίζονται όσο το δυνατόν περισσότερο σε εκείνους που χρησιμοποιούνται στην Σύμβαση AFS.

(17) Ο παρών κανονισμός ισχύει επίσης για τα σκάφη τα οποία ασκούν τις δραστηριότητές τους υπό την αιγίδα ενός κράτους μέλους ώστε να εξασφαλιστεί η εφαρμογή του στις εξέδρες ανοικτής θάλασσας. Ο παρών κανονισμός δεν εφαρμόζεται σε πολεμικά πλοία ή άλλα κρατικά πλοία δεδομένου ότι αυτά καλύπτονται επαρκώς από τη Σύμβαση AFS.

(18) Η επιβολή της απαγόρευσης επιστρώσεων ενεργού ΤΒΤ σε όλα τα πλοία που είναι νηολογημένα σε κράτος μέλος μετά την 1η Ιανουαρίου 2003 και φέρουν τη σημαία κράτους μέλους, και των οποίων το προστατευτικό σύστημα υφαλοχρωματισμού έχει τεθεί, μεταβληθεί ή αντικατασταθεί από την 1η Ιανουαρίου 2003, αποτελεί κίνητρο για τον ναυτιλιακό κλάδο να εφαρμόσει τη σύσταση του Ψηφίσματος αριθ. 1 της Διάσκεψης AFS.

(19) Θεωρείται ενδεδειγμένη η καθιέρωση του ιδίου καθεστώτος επιθεώρησης και πιστοποίησης με εκείνο που προβλέπεται στη Σύμβαση AFS. Βάσει του καθεστώτος αυτού, όλα τα πλοία ολικής χωρητικότητας ίσης προς 400, ανεξάρτητα από τη φύση των δρομολογίων τους, θα πρέπει να αποτελούν αντικείμενο επιθεώρησης, ενώ τα σκάφη μήκους ίσου ή μεγαλύτερου των 24 μέτρων αλλά μικρότερης ολικής χωρητικότητας από 400 θα πρέπει απλώς να είναι εφοδιασμένα με δήλωση συμμόρφωσης με τον κανονισμό ή με τη Σύμβαση AFS, χωρίς να αποκλείεται η πιθανότητα εισαγωγής ενός εναρμονισμένου καθεστώτος επιθεώρησης των πλοίων αυτών, εφόσον κάτι τέτοιο αποδειχθεί αναγκαίο σε μεταγενέστερο στάδιο.

(20) Δεν κρίνεται αναγκαία η πρόβλεψη καμίας ειδικής επιθεώρησης ή δήλωσης για πλοία μικρότερα των 24 μέτρων εφόσον τα πλοία αυτά, κυρίως σκάφη αναψυχής και αλιευτικά σκάφη θα καλύπτονται επαρκώς από τις διατάξεις της τροποποιημένης οδηγίας 76/769/ΕΟΚ του Συμβουλίου της 27ης Ιουλίου 1976 για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με τους περιορισμούς διάθεσης στην αγορά και χρήσης ορισμένων επικίνδυνων ουσιών και παρασκευασμάτων [18].

[18] ΕΕ L 262, 27.9.1976, σ. 201, όπως τροποποιήθηκε τελευταία με την οδηγία 2002/ΧΧΧ/ΕΚ της Επιτροπής (ΕΕ L ΧΧΧ).

(21) Πρέπει να αναγνωρίζονται τα πιστοποιητικά και έγγραφα που εκδίδονται σύμφωνα με τον παρόντα κανονισμό, όπως επίσης τα πιστοποιητικά και οι δηλώσεις AFS που εκδίδονται από συμβαλλόμενα μέρη της Σύμβασης AFS.

(22) Εάν η Σύμβαση AFS δεν έχει τεθεί σε ισχύ μέχρι την 1η Ιανουαρίου 2007, η Επιτροπή θα πρέπει να έχει τη δυνατότητα να θεσπίζει τα κατάλληλα μέτρα που θα επιτρέπουν στα πλοία τα οποία φέρουν σημαία τρίτης χώρας να αποδεικνύουν τη συμμόρφωσή τους με τον παρόντα κανονισμό καθώς και για τον έλεγχο της εφαρμογής των διατάξεων αυτών.

(23) Το καταλληλότερο καθεστώς ελέγχου της εφαρμογής της απαγόρευσης του ΤΒΤ σε πλοία και των διατάξεων της Σύμβασης AFS είναι εκείνο που προβλέπεται στην οδηγία 95/21/ΕΚ του Συμβουλίου της 19ης Ιουνίου 1995 για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα) [19]. Έχοντας υπόψη το ειδικό πεδίο εφαρμογής της εν λόγω οδηγίας, θα πρέπει να εφαρμοστούν ισοδύναμες διατάξεις στα πλοία τα οποία φέρουν τη σημαία κράτους μέλους κατά τη διάρκεια της μεταβατικής περιόδου.

[19] ΕΕ L 157, 7.7.1995, σ. 1, όπως τροποποιήθηκε από την οδηγία 2001/106/ΕΚ του Ευρωπαϊκού Κοινοβουλίου και του Συμβουλίου (ΕΕ L 19, 22.1.2002, σ. 17).

(24) Σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [20], η Επιτροπή πρέπει να δύναται να προσαρμόζει τα παραρτήματα του παρόντος κανονισμού μέσω της διαδικασίας της κανονιστικής επιτροπής που προβλέπεται στο άρθρο 5 της εν λόγω απόφασης.

[20] ΕΕ L 184, 17.7.1999, σ. 23.

(25) Για την αξιολόγηση της επίτευξης του στόχου του κανονισμού, η Επιτροπή καλείται να υποβάλει σχετική έκθεση στο Ευρωπαϊκό Κοινοβούλιο και το Συμβούλιο και να προτείνει, εφόσον κρίνεται αναγκαίο, τις ενδεδειγμένες προσαρμογές του κανονισμού.

(26) Η έναρξη ισχύος του παρόντος κανονισμού πρέπει να επιτρέπει την ουσιαστική απαγόρευση των οργανοκασσιτερικών ενώσεων στα πλοία από την 1η Ιανουαρίου 2003,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Στόχος

Στόχος του παρόντος κανονισμού είναι να μειωθούν ή να εξαλειφθούν οι επιβλαβείς επιπτώσεις για το θαλάσσιο περιβάλλον και την ανθρώπινη υγεία που προκαλούνται από οργανοκασσιτερικές ενώσεις, οι οποίες δρουν ως ενεργά βιοκτόνα σε προστατευτικά συστήματα υφαλοχρωματισμού πλοίων τα οποία φέρουν τη σημαία ή ασκούν τη δραστηριότητά τους, υπό την αιγίδα ενός κράτους μέλους και σε πλοία, ανεξάρτητα της σημαίας τους, τα οποία καταπλέουν σε ή αποπλέουν από λιμένες των κρατών μελών.

Άρθρο 2 Ορισμοί

Για τους σκοπούς του παρόντος κανονισμού:

(1) «Προστατευτικό σύστημα υφαλοχρωματισμού» σημαίνει επίστρωση, βαφή, επιφανειακή επεξεργασία, επιφάνεια ή διάταξη που χρησιμοποιείται σε πλοία για τον έλεγχο ή την πρόληψη απόθεσης ανεπιθύμητων οργανισμών.

(2) «Ολική χωρητικότητα» είναι η μεικτή χωρητικότητα που υπολογίζεται σύμφωνα με τους κανονισμούς μέτρησης που περιλαμβάνονται στο παράρτημα Ι της Διεθνούς Σύμβασης για τη μέτρηση της χωρητικότητας των πλοίων του 1969 ή βάσει οποιασδήποτε διάδοχης σύμβασης.

(3) «Μήκος» είναι το μήκος όπως ορίζεται στη Διεθνή Σύμβαση για τις Εμφόρτους Ισάλους Γραμμές του 1966, όπως τροποποιήθηκε από το σχετικό πρωτόκολλο του 1988, ή οποιαδήποτε διάδοχη σύμβαση.

(4) «Πλοίο» σημαίνει σκάφος οιουδήποτε τύπου το οποίο βρίσκεται στο θαλάσσιο περιβάλλον και περιλαμβάνει τα υδροπτέρυγα, τα αερόστρωμνα σκάφη, τα υποβρύχια, τα πλωτά ναυπηγήματα, τις σταθερές ή πλωτές εξέδρες, τις πλωτές εγκαταστάσεις αποθήκευσης (FSU) και τις πλωτές εγκαταστάσεις παραγωγής αποθήκευσης και εκφόρτωσης (FPSO).

(5) «Σύμβαση AFS» σημαίνει τη Διεθνή Σύμβαση για τον Έλεγχο των Επιβλαβών Προστατευτικών Συστημάτων Υφαλοχρωματισμού σε Πλοία, που εγκρίθηκε στις 5 Οκτωβρίου 2001.

(6) «Αναγνωρισμένος οργανισμός» είναι ο οργανισμός που έχει αναγνωριστεί σύμφωνα με τις διατάξεις της οδηγίας 94/57/ΕΚ του Συμβουλίου [21].

[21] ΕΕ L 319, 12.12.1994, σ. 20.

(7) «Πιστοποιητικό AFS» σημαίνει το πιστοποιητικό που εκδίδεται σε πλοία σύμφωνα με τις διατάξεις του παραρτήματος 4 της Σύμβασης AFS.

(8) «Δήλωση AFS» σημαίνει τη δήλωση η οποία έχει χορηγηθεί σύμφωνα με τις διατάξεις του παραρτήματος 4 της Σύμβασης AFS.

(9) «Δήλωση συμμόρφωσης AFS» σημαίνει το έγγραφο που πιστοποιεί τη συμμόρφωση με το παράρτημα 1 της Σύμβασης AFS και το οποίο εκδίδεται από αναγνωρισμένο οργανισμό εκ μέρους της αρμόδιας αρχής ενός κράτους μέλους.

(10) «Μεταβατική περίοδος» είναι η περίοδος που αρχίζει από την 1η Ιανουαρίου 2003 και λήγει κατά την ημερομηνία έναρξης ισχύος της Σύμβασης AFS.

Άρθρο 3 Πεδίο εφαρμογής

1 Ο παρών κανονισμός εφαρμόζεται:

(α) στα πλοία που φέρουν τη σημαία ενός κράτους μέλους,

(β) στα πλοία που δεν φέρουν τη σημαία κράτους μέλος αλλά ασκούν τη δραστηριότητά τους υπό την αιγίδα ενός κράτους μέλους, και

(γ) στα πλοία τα οποία καταπλέουν σε λιμένα ή σταθμό ανοικτής θάλασσας κράτους μέλους αλλά δεν εμπίπτουν στα σημεία α) ή β).

2 Ο παρών κανονισμός δεν ισχύει για τα πολεμικά πλοία, βοηθητικά σκάφη ή άλλα πλοία κρατικής ιδιοκτησίας ή κρατικής εκμετάλλευσης και χρησιμοποιούνται, προς το παρόν, μόνο για κυβερνητικούς και μη εμπορικούς σκοπούς.

Άρθρο 4 Απαγόρευση χρήσης οργανοκασσιτερικών ενώσεων που δρουν ως βιοκτόνα

Από την 1η Ιανουαρίου 2003, απαγορεύεται η χρησιμοποίηση ή επαναχρησιμοποίηση οργανοκασσιτερικών ενώσεων που δρουν ως βιοκτόνα σε προστατευτικά συστήματα υφαλοχρωματισμού πλοίων.

Ωστόσο, κατά τη διάρκεια της μεταβατικής περιόδου η παρούσα διάταξη θα ισχύει μόνο για τα πλοία τα οποία αναφέρονται στα σημεία (α) ή (β) του άρθρου 3 παράγραφος 1.

Άρθρο 5 Απαγόρευση χρήσης οργανοκασσιτερικών ενώσεων που δρουν ως βιοκτόνα

1 Τα πλοία, τα οποία είναι νηολογημένα σε κάποιο κράτος μέλος μετά την 1η Ιανουαρίου 2003 και φέρουν τη σημαία ενός κράτους μέλους, και στα οποία έχει γίνει επίστρωση, αλλαγή ή αντικατάσταση του προστατευτικού συστήματος υφαλοχρωματισμού μετά την 1η Ιανουαρίου 2003, δεν θα φέρουν οργανοκασσιτερικές ενώσεις οι οποίες δρουν ως βιοκτόνα σε προστατευτικά συστήματα χρωματισμού στα ύφαλά τους ή εξωτερικά μέρη και επιφάνειές τους, εκτός εάν παρεμβάλλεται επίστρωση η οποία εμποδίζει τη διαρροή των ενώσεων αυτών από το υποκείμενο μη συμμορφούμενο προστατευτικό σύστημα.

2 Από την 1η Ιανουαρίου 2008 τα πλοία, ανεξάρτητα από τη σημαία τους, είτε δεν θα χρησιμοποιούν οργανοκασσιτερικές ενώσεις οι οποίες δρουν ως βιοκτόνα σε προστατευτικά συστήματα χρωματισμού στα ύφαλά τους ή στα εξωτερικά μέρη και επιφανείας τους ή θα φέρουν επίστρωση η οποία εμποδίζει τη διαρροή των ενώσεων αυτών από το υποκείμενο μη συμμορφούμενο αντιρρυπαντικό σύστημα.

3 Οι διατάξεις των παραγράφων 1 και 2 δεν εφαρμόζονται στις σταθερές και πλωτές εξέδρες, FSUs και FPSOs που κατασκευάστηκαν πριν από την 1η Ιανουαρίου 2003 και που δεν βρίσκονται σε δεξαμενή την 1η Ιανουαρίου 2003 ή μετά την ημερομηνία αυτή.

Άρθρο 6 Επιθεώρηση και πιστοποίηση

1 Τα κατωτέρω ισχύουν για την επιθεώρηση και πιστοποίηση πλοίων τα οποία φέρουν τη σημαία κράτους μέλους:

(α) Πλοία ολικής χωρητικότητας ίσης ή ανώτερης των 400 εξαιρουμένων των σταθερών ή πλωτών εξεδρών, των FSUs και FPSOs, επιθεωρούνται και πιστοποιούνται σύμφωνα με τους κανόνες που αναφέρονται στο παράρτημα Ι.

(β) Πλοία μήκους ίσου ή μεγαλύτερου των 24 μέτρων, αλλά μικρότερης ολικής χωρητικότητας των 400, εξαιρουμένων των σταθερών ή πλωτών εξεδρών των FSUs και FPSOs, θα είναι εφοδιασμένα με Δήλωση AFS ή δήλωση υπογεγραμμένη από τον ιδιοκτήτη ή τον εξουσιοδοτημένο αντιπρόσωπο του ιδιοκτήτη και η οποία έχει καταρτισθεί σύμφωνα με το υπόδειγμα που αναφέρεται στο παράρτημα ΙΙΙ ως απόδειξη της συμμόρφωσης με το άρθρο 4.

Εφόσον είναι αναγκαίο, η Επιτροπή, σύμφωνα με τη διαδικασία που ορίζεται στο άρθρο 9 παράγραφος 2, είναι δυνατόν να θεσπίσει ένα εναρμονισμένο καθεστώς επιθεώρησης και πιστοποίησης για τα εν λόγω πλοία.

(γ) Τα κράτη μέλη μπορούν να λάβουν τα κατάλληλα μέτρα για τα πλοία τα οποία δεν υπόκεινται στις διατάξεις των σημείων (α) και (β) ούτως ώστε να εξασφαλιστεί η συμμόρφωση με τον παρόντα κανονισμό.

2 Τα κατωτέρω ισχύουν όσον αφορά την αναγνώριση των πιστοποιητικών, δηλώσεων και δηλώσεων συμμόρφωσης:

(α) Από την 1η Ιανουαρίου 2003, τα κράτη μέλη αναγνωρίζουν οιοδήποτε έγκυρο πιστοποιητικό AFS έχει εκδοθεί για πλοίο το οποίο φέρει τη σημαία συμβαλλόμενου μέρους της Σύμβασης AFS ή πιστοποιητικό το οποίο έχει εκδοθεί σύμφωνα με το υπόδειγμα που ορίζει το παράρτημα ΙΙ εφόσον εκδίδεται από τη διοικητική αρχή κάποιου άλλου κράτους μέλους ή αναγνωρισμένου οργανισμού ο οποίος ενεργεί εξ ονόματός του.

(β) Μέχρι την 1η Ιανουαρίου 2004, τα κράτη μέλη αναγνωρίζουν κάθε δήλωση συμμόρφωσης AFS που εκδίδεται εξ ονόματος άλλου κράτους μέλους.

(γ) Από την 1η Ιανουαρίου 2003, τα κράτη μέλη αναγνωρίζουν οιαδήποτε έγκυρη δήλωση AFS έχει εκδοθεί για πλοίο το οποίο φέρει τη σημαία συμβαλλόμενου μέρους της Σύμβασης AFS ή δήλωση που έχει υπογράψει ο πλοιοκτήτης ή εξουσιοδοτημένος εκπρόσωπός τους και η οποία έχει καταρτισθεί σύμφωνα με το υπόδειγμα του παραρτήματος ΙΙΙ.

Οι δηλώσεις αυτές συνοδεύονται από την κατάλληλη τεκμηρίωση (όπως είναι η απόδειξη βαφής ή το τιμολόγιο του αναδόχου) ή περιλαμβάνουν κατάλληλη θεώρηση.

3 Εάν η Σύμβαση AFS δεν έχει τεθεί σε ισχύ μέχρι την 1η Ιανουαρίου 2007, η Επιτροπή, σύμφωνα με τη διαδικασία του άρθρου 9 παράγραφος 2, θεσπίζει τα κατάλληλα μέτρα ούτως ώστε να επιτρέψει στα πλοία που φέρουν σημαία τρίτης χώρας να αποδείξουν τη συμμόρφωσή τους με το άρθρο 5.

Άρθρο 7 Έλεγχος από το κράτος του λιμένα

Κατά τη διάρκεια της μεταβατικής περιόδου, τα κράτη μέλη εφαρμόζουν διατάξεις ελέγχου ισότιμες με εκείνες που ορίζονται στην οδηγία 95/21/ΕΚ για τα πλοία ολικής χωρητικότητας ίσης ή μεγαλύτερης των 400 και τα οποία φέρουν τη σημαία κράτους μέλους. Όσον αφορά τις επιθεωρήσεις και τον εντοπισμό παραβάσεων, τα κράτη μέλη καθοδηγούνται από τις διατάξεις του άρθρου 11 της Σύμβασης AFS και τις συναφείς κατευθυντήριες γραμμές του Διεθνούς Ναυτιλιακού Οργανισμού (ΙΜΟ).

Εάν η Σύμβαση AFS δεν έχει τεθεί σε ισχύ την 1η Ιανουαρίου 2007 η Επιτροπή, σύμφωνα με τη διαδικασία του άρθρου 9 παράγραφος 2, θεσπίζει τις κατάλληλες διαδικασίες για τους εν λόγω ελέγχους.

Άρθρο 8 Προσαρμογές

Για να ληφθούν υπόψη οι εξελίξεις σε διεθνές επίπεδο και, ιδιαίτερα στο πλαίσιο του Διεθνούς Ναυτιλιακού Οργανισμού (ΙΜΟ), ή για να βελτιωθεί η αποτελεσματικότητα του παρόντος κανονισμού με βάση την κτηθείσα εμπειρία, τα παραρτήματα του εν λόγω κανονισμού είναι δυνατόν να τροποποιηθούν σύμφωνα με τη διαδικασία που αναφέρεται στο άρθρο 9 παράγραφος 2.

Άρθρο 9 Επιτροπή

1 Η Επιτροπή επικουρείται από την επιτροπή που συστήνεται από το άρθρο 12 παράγραφος 1 της οδηγίας 93/75/ΕΚ [22], στο εξής αποκαλούμενη «η επιτροπή».

[22] ΕΕ L 247, 5.10,1993, σ. 19.

2 Εφόσον υπάρχει αναφορά στην παρούσα παράγραφο, εφαρμόζονται τα άρθρα 5 και 7 της οδηγίας 1999/468/ΕΚ, έχοντας υπόψη τις διατάξεις του άρθρου 8.

Η περίοδος που αναφέρεται στο άρθρο 5 παράγραφος 6 της απόφασης 1999/468/ΕΚ είναι τρεις μήνες.

3 Η Επιτροπή θεσπίζει τον δικό της εσωτερικό κανονισμό.

Άρθρο 10 Αξιολόγηση

Η Επιτροπή, ένα χρόνο μετά την έναρξη ισχύος του παρόντος κανονισμού, καλείται να υποβάλει έκθεση στο Ευρωπαϊκό Κοινοβούλιο και το Συμβούλιο για την πορεία επικύρωσης της Σύμβασης AFS και να παράσχει στοιχεία σχετικά με το κατά πόσον εξακολουθούν να χρησιμοποιούνται οργανοκασσιτερικές ενώσεις που δρουν ως βιοκτόνα σε πλοία τα οποία καταπλέουν σε ή αποπλέουν από ευρωπαϊκούς λιμένες και δεν φέρουν τη σημαία κάποιου κράτους μέλους. Βασιζόμενη στην έκθεση αυτή, η Επιτροπή προτείνει, εφόσον κριθεί αναγκαίο, τροποποιήσεις για τον ταχύτερο περιορισμό της συμβολής πλοίων τα οποία δεν φέρουν τη σημαία κάποιου κράτους μέλους στην παρουσία επιβλαβών οργανοκασσιτερικών ενώσεων στα ύδατα της ΕΕ.

Άρθρο 11 Έναρξη ισχύος

Ο παρών κανονισμός τίθεται σε ισχύ την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός σε όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, ..........

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ι ΚΑΝΟΝΕΣ ΕΠΙΘΕΩΡΗΣΗΣ ΚΑΙ ΠΙΣΤΟΠΟΙΗΣΗΣ ΓΙΑ ΤΑ ΠΡΟΣΤΑΤΕΥΤΙΚΑ ΣΥΣΤΗΜΑΤΑ ΥΦΑΛΟΧΡΩΜΑΤΙΣΜΟΥ ΠΛΟΙΩΝ ΠΟΥ ΦΕΡΟΥΝ ΤΗ ΣΗΜΑΙΑ ΚΡΑΤΟΥΣ ΜΕΛΟΥΣ

1 Επιθεωρήσεις

1.1 Πλοία ολικής χωρητικότητας ίσης ή ανώτερης των 400, εξαιρουμένων των σταθερών ή πλωτών εξεδρών, FSUs και FPSOs υπόκεινται, από την 1η Ιανουαρίου 2003, στις κατωτέρω επιθεωρήσεις:

(α) αρχική επιθεώρηση πριν από την έναρξη λειτουργίας του πλοίου ή όταν το πλοίο τεθεί για πρώτη φορά σε μόνιμη δεξαμενή για την επίστρωση προστατευτικού συστήματος υφαλοχρωματισμού. και

(β) επιθεώρηση κατά την αλλαγή ή αντικατάσταση των ανωτέρω προστατευτικών συστημάτων. Οι επιθεωρήσεις αυτές καταχωρούνται στο πιστοποιητικό που απαιτείται στην παράγραφο 2.1.

1.2 Η επιθεώρηση διασφαλίζει ότι το προστατευτικό σύστημα υφαλοχρωματισμού του πλοίου συμμορφώνεται πλήρως με τα άρθρα 4 και 5.

1.3 Οι επιθεωρήσεις διενεργούνται δεόντως από εξουσιοδοτημένα στελέχη, από την δημόσια αρχή του κράτους μέλους, ή άλλου κράτους μέλους, ή συμβαλλόμενου μέρους της Σύμβασης AFS, ή από επιθεωρητή ο οποίος ορίζεται για τον σκοπό αυτό από μία από τις εν λόγω αρμόδιες διοικητικές αρχές, ή από αναγνωρισμένο οργανισμό που ενεργεί εξ ονόματος της αρχής αυτής.

1.4 Εκτός εάν υπάρχει διαφορετική διάταξη στον παρόντα κανονισμό, τα κράτη μέλη, για τις επιθεωρήσεις που αναφέρονται στην παράγραφο 1.1, ακολουθούν τους κανόνες που ορίζονται στο παράτημα 4 της Σύμβασης AFS, καθώς και τις κατευθυντήριες γραμμές που έχει αναπτύξει ο ΙΜΟ.

2 Πιστοποίηση

2.1 Μετά την ολοκλήρωση των επιθεωρήσεων που αναφέρονται στις παραγράφους 1.1 (α) ή (β) τα κράτη μέλη, τα οποία δεν αποτελούν ακόμη συμβαλλόμενα μέρη της Σύμβασης AFS, εκδίδουν πιστοποιητικό σύμφωνα με το υπόδειγμα του παραρτήματος ΙΙ. Τα κράτη μέλη, που είναι συμβαλλόμενα μέρη της σύμβασης AFS, εκδίδουν πιστοποιητικό AFS.

2.2 Τα κράτη μέλη στηρίζονται στη δήλωση συμμόρφωσης AFS για την απόδειξη συμμόρφωσης με τους όρους των άρθρων 4 και 5. Το πιστοποιητικό που αναφέρεται στην παράγραφο 2.1 αντικαθιστά, το αργότερο μέχρι την 1η Ιανουαρίου 2004, την εν λόγω δήλωση AFS.

2.3 Τα κράτη μέλη απαιτούν από τα πλοία που αναφέρονται στην παράγραφο 1.1 να είναι εφοδιασμένα με πιστοποιητικό το οποίο να έχει εκδοθεί σύμφωνα με την παράγραφο 2.1.

2.4 Τα κράτη μέλη, για τους σκοπούς της πιστοποίησης που αναφέρεται στην παράγραφο 2.1, τηρούν τις διατάξεις που ορίζονται στο παράρτημα 4 της Σύμβασης AFS.

ΠΑΡΑΡΤΗΜΑ ΥΠΟΔΕΙΓΜΑΤΑ ΠΙΣΤΟΠΟΗΤΙΚΟΥ ΚΑΙ ΜΗΤΡΩΟΥ ΓΙΑ ΠΡΟΣΤΑΤΕΥΤΙΚΑ ΣΥΣΤΗΜΑΤΑ ΥΦΑΛΟΧΡΩΜΑΤΙΣΜΟΥ

Το διεθνές πιστοποιητικό και μητρώο προστατευτικών συστημάτων υφαλοχρωματισμού καταρτίζεται σύμφωνα με το υπόδειγμα που αναφέρεται κατωτέρω.

Στην περίπτωση κατά την οποία τα υποδείγματα αυτά χρησιμοποιούνται μόνο στο εσωτερικό ενός κράτους μέλους διαγράφονται οι παραπομπές στη Σύμβαση AFS.

ΔΙΕΘΝΕΣ ΠΙΣΤΟΠΟΙΗΤΙΚΟ ΠΡΟΣΤΑΤΕΥΤΙΚΟΥ ΣΥΣΤΗΜΑΤΟΣ ΥΦΑΛΟΧΡΩΜΑΤΙΣΜΟΥ

(Το παρόν πιστοποιητικό συμπληρώνεται από μητρώο προστατευτικών συστημάτων υφαλοχρωματισμού)

(Επίσημη σφραγίδα) (κράτος)

Εκδίδεται βάσει των διατάξεων [της διεθνούς σύμβασης για τον έλεγχο των επιβλαβών προστατευτικών συστημάτων υφαλοχρωματισμού σε πλοία και] [23] του κανονισμού .... του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία.

[23] Μπορεί να διαγραφεί για τα πλοία τα οποία εκτελούν δρομολόγια στο εσωτερικό μόνο ενός κράτους μέλους.

υπό την αιγίδα της Κυβέρνησης

(ονομασία του κράτους)

από

..............................................

(εξουσιοδοτημένο πρόσωπο ή οργανισμός)

Εφόσον έχει εκδοθεί προηγούμενο πιστοποιητικό, το παρόν πιστοποιητικό αντικαθιστά το πιστοποιητικό της ..............

Χαρακτηριστικά του πλοίου [24]

[24] Εναλλακτικά, τα χαρακτηριστικά του σκάφους μπορούν να τεθούν οριζοντίως σε τετραγωνίδια.

Ονομασία του πλοίου:

Διακριτικός αριθμός ή στοιχεία:

Λιμένας νηολόγησης

Ολική χωρητικότητα

Αριθμός ΙΜΟ [25]

[25] Σύμφωνα με το σχέδιο αριθμού αναγνώρισης πλοίων του ΙΜΟ που εγκρίθηκε από το Διεθνή Ναυτιλιακό Οργανισμό.

Δεν έχει χρησιμοποιηθεί ελεγμένο προστατευτικό σύστημα υφαλοχρωματισμού βάσει του παραρτήματος 1 της Σύμβασης [και του κανονισμού ...] κατά τη διάρκεια ή μετά την κατασκευή του παρόντος πλοίου ............................................................................................ .

Στο παρόν πλοίο έχει χρησιμοποιηθεί προηγουμένως προστατευτικό σύστημα υφαλοχρωματισμού το οποίο έχει ελεγχθεί βάσει του παραρτήματος 1 της Σύμβασης [και του κανονισμού ....] , πλην όμως αφαιρέθηκε από .......................... (επωνυμία της σχετικής επιχείρησης) στις .....................(ημερομηνία)

Στο παρόν πλοίο έχει προηγουμένως χρησιμοποιηθεί προστατευτικό σύστημα υφαλοχρωματισμού το οποίο ελέγχθήκε βάσει του παραρτήματος 1 της Σύμβασης [και του κανονισμού ....], πλην όμως καλύφθηκε με στεγανωτικό επίστρωμα ................................. (επωνυμία της σχετικής επιχείρησης) ....................................................................στις ...............(ημερομηνία) ..........| |

Στο εν λόγω πλοίο έχει τεθεί πριν από την 1η Ιανουαρίου 2003 προστατευτικό σύστημα υφαλοχρωματισμού το οποίο έχει ελεγχθεί βάσει του παραρτήματος 1, πλην όμως πρέπει να αφαιρεθεί ή να καλυφθεί με στεγανωτικό επίστρωμα πριν από την 1η Ιανουαρίου 2008 ................................................... .

ΜΕ ΤΟ ΠΑΡΟΝ ΠΙΣΤΟΠΟΙΕΙΤΑΙ ΟΤΙ:

1 το πλοίο έχει επιθεωρηθεί σύμφωνα με τον κανόνα 1 του παραρτήματος 4 [της Σύμβασης και] του κανονισμού .... του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία. και

2 από την επιθεώρηση προκύπτει ότι το προστατευτικό σύστημα υφαλοχρωματισμού που χρησιμοποιήθηκε στο πλοίο συμμορφώνεται με τις ισχύουσες διατάξεις του [παραρτήματος 1 της Σύμβασης και] [26] του κανονισμού .... του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία.

[26] Μπορεί να διαγραφεί για τα πλοία τα οποία χρησιμοποιούνται μόνο σε δρομολόγια στο εσωτερικό ενός κράτους μέλους.

Εκδόθηκε: ....................................................................................................

(Τόπος έκδοσης του πιστοποιητικού) ...........................................................................

............................... ...............................................................................

(Ημερομηνία έκδοσης) (Υπογραφή του εξουσιοδοτημένου στελέχους που εκδίδει το πιστοποιητικό)

Ημερομηνία ολοκλήρωσης της επιθεώρησης

βάσει της οποίας εκδίδεται το παρόν πιστοποιητικό ...............................................................

ΜΗΤΡΩΟ ΠΡΟΣΤΑΤΕΥΤΙΚΩΝ ΣΥΣΤΗΜΑΤΩΝ ΥΦΑΛΟΧΡΩΜΑΤΙΣΜΟΥ

Το παρόν μητρώο επισυνάπτεται μονίμως στο Διεθνές Πιστοποιητικό Αντιρρυπαντικού Συστήματος

Χαρακτηριστικά του πλοίου:

Ονομασία του πλοίου:

Διακριτικός αριθμός ή στοιχεία:

Αριθμός ΙΜΟ:

Λεπτομερή στοιχεία για το/τα χρησιμοποιηθέν(τα) προστατευτικό(ά) σύστημα(συστήματα) υφαλοχρωματισμού:

Είδος(η) χρησιμοποιηθέντος(των) προστατευτικού(ών) συστήματος (συστημάτων) υφαλοχρωματισμού:

Ημερομηνία(ες) τοποθέτησης προστατευτικού(ών) συστήματος (συστημάτων) υφαλοχρωματισμού:

Επωνυμία(ες) της (των) επιχείρησης(σεων) και μονάδας(ων)/ τοποθεσία(ες) πραγματοποίησης των εργασιών:

Επωνυμία(ες) του(των) κατασκευαστή(ών) του προστατευτικού συστήματος υφαλοχρωματισμού.

Ονομασία(ες) και χρώμα(τα) του(των) προστατευτικού(ών) συστήματος(των) υφαλοχρωματισμού

Ενεργό(ά) συστατικό(ά) και αριθμός(οί) CAS(Chemical Abstract Service Registry Number):

Είδος(η) στεγανωτικού επιστρώματος, εφόσον χρησιμοποιήθηκε:

Ονομασία(ες) και χρώμα(τα) του στεγανωτικού επιστρώματος, εφόσον χρησιμοποιήθηκε:

Ημερομηνία επίθεσης στεγανωτικού επιστρώματος:

ΠΙΣΤΟΠΟΙΕΙΤΑΙ η πλήρης ακρίβεια των στοιχείων του παρόντος μητρώου.

Εκδόθηκε:

(Τόπος έκδοσης του μητρώου)

(Ημερομηνία έκδοσης):

(Υπογραφή του εξουσιοδοτημένου στελέχους που εκδίδει το μητρώο)

Θεώρηση των μητρώων [27]

[27] Η σελίδα αυτή του μητρώου θα αναπαραχθεί και θα προστεθεί στο μητρώο εφόσον θεωρηθεί αναγκαίο από την αρμόδια διοικητική αρχή.

ΜΕ ΤΟ ΠΑΡΟΝ ΠΙΣΤΟΠΟΙΕΙΤΑΙ ότι έχει διεξαχθεί η απαιτούμενη επιθεώρηση σύμφωνα με [τη διάταξη 1(1)(β) του παραρτήματος 4 της Σύμβασης και] την παράγραφο 2.1 του παραρτήματος Ι του κανονισμού .... του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία, και διαπιστώθηκε ότι το πλοίο συμμορφώνεται με [τη Σύμβαση και] τον κανονισμό.

Λεπτομερή στοιχεία του(των) χρησιμοποιηθέντος(των) προστατευτικού(ών) συστήματος(των) υφαλοχρωματισμού

Είδος(η) χρησιμοποιηθέντος(των) προστατευτικού(ών) συστήματος(των) υφαλοχρωματισμού

Ημερομηνία(ες) τοποθέτησης του(των) προστατευτικού (ών) συστήματος(των) υφαλοχρωματισμού

Επωνυμία(ες) της(των) επιχείρησης(εων) και μονάδας(ων)/τοποθεσία(ες) που πραγματοποίησαν τις εργασίες:

Επωνυμία(ες) του(των) κατασκευαστή(ών) του προστατευτικού συστήματος υφαλοχρωματισμού

Ονομασία(ες) και χρώμα(τα) του(των) προστατευτικού (ών) συστήματος(ων) υφαλοχρωματισμού

Ενεργό(ά) συστατικό(ά) και αριθμός(οί) CAS

Είδος(η) στεγανωτικού επιστρώματος, εφόσον χρησιμοποιήθηκε

Ονομασία(ες) και χρώμα(τα) του στεγανωτικού επιστρώματος, εφόσον χρησιμοποιήθηκε

Ημερομηνία επίθεσης στεγανωτικού επιστρώματος

Υπογραφή:

(Υπογραφή του εξουσιοδοτημένού στελέχους που εκδίδει το μητρώο)

Τόπος:

Ημερομηνία [28]:

[28] Η ημερομηνία ολοκλήρωσης της επιθεώρησης βάσει της οποίας γίνεται η παρούσα θεώρηση.

(Σφραγίδα ή χαρτόσημο της αρχής)

ΠΑΡΑΡΤΗΜΑ ΙΙΙ ΔΗΛΩΣΗ ΠΕΡΙ ΤΟΥ ΠΡΟΣΤΑΤΕΥΤΙΚΟΥ ΣΥΣΤΗΜΑΤΟΣ ΥΦΑΛΟΧΡΩΜΑΤΙΣΜΟΥ ΓΙΑ ΠΛΟΙΑ ΜΗΚΟΥΣ ΙΣΟΥ Ή ΜΕΓΑΛΥΤΕΡΟΥ ΤΩΝ 24 ΜΕΤΡΩΝ, ΑΛΛΑ ΟΛΙΚΗΣ ΧΩΡΗΤΙΚΟΤΗΤΑΣ ΜΙΚΡΟΤΕΡΗΣ ΤΩΝ 400

Καταρτίστηκε βάσει του

κανονισμού .... του Ευρωπαϊκού Κοινοβουλίου και του Συμβουλίου

για την απαγόρευση οργανοκασσιτερικών ενώσεων σε πλοία

Ονομασία του πλοίου:

Διακριτικός αριθμός ή στοιχεία:

Λιμένας νηολόγησης:

Μήκος:

Ολική χωρητικότητα:

Αριθμός ΙΜΟ (εφόσον υπάρχει):

Δηλώνω ότι το προστατευτικό σύστημα υφαλοχρωματισμού που χρησιμοποιήθήκε το παρόν πλοίο συμμορφούται με το άρθρο 4 του κανονισμού .... του Ευρωπαϊκού Κοινοβουλίου και του Συμβουλίου για την απαγόρευση οργανοκασσιτερικών ενώσεων σε πλοία.

(Ημερομηνία)

(Υπογραφή του πλοιοκτήτη ή του εξουσιοδοτημένου αντιπροσώπου του)

Θεώρηση του(των) χρησιμοποιηθέντος(των) προστατευτικού (ών) συστήματος(των) υφαλοχρωματισμού:

Είδος(η) χρησιμοποιηθέντος(των) προστατευτικού (ών) συστήματος(των) υφαλοχρωματισμού:

(Ημερομηνία):

(Υπογραφή του πλοιοκτήτη ή του εξουσιοδοτημένου αντιπροσώπου του)

Είδος(η) χρησιμοποιηθέντος(των) προστατευτικού (ών) συστήματος(των) υφαλοχρωματισμού:

(Ημερομηνία):

(Υπογραφή του πλοιοκτήτη ή του εξουσιοδοτημένου αντιπροσώπου του)

Είδος(η) χρησιμοποιηθέντος(των) προστατευτικού (ών) συστήματος(των) υφαλοχρωματισμού:

(Ημερομηνία):

(Υπογραφή του πλοιοκτήτη ή του εξουσιοδοτημένου αντιπροσώπου του)

ΠΑΡΑΡΤΗΜΑ A

Σύμβαση για τον έλεγχο των επιβλαβών προστατευτικών συστημάτων υφαλοχρωματισμού σε πλοία

Η νέα σύμβαση ΙΜΟ απαγορεύει τη χρήση επιβλαβών οργανοκασσιτερικών ενώσεων σε προστατευτικά συστήματα υφαλοχρωματισμού που χρησιμοποιούνται σε πλοία και καθιερώνει μηχανισμό πρόληψης της μελλοντικής χρήσης άλλων επιβλαβών ουσιών σε προστατευτικά συστήματα υφαλοχρωματισμού

Τα άρθρα 1 και 2 παραθέτουν τις γενικές υποχρεώσεις και τους συναφείς ορισμούς.

Σύμφωνα με τους όρους της νέας Σύμβασης, τα συμβαλλόμενα σε αυτήν μέρη καλούνται να απαγορεύσουν και/ή να περιορίσουν τη χρήση επιβλαβών προστατευτικών συστημάτων υφαλοχρωματισμού σε πλοία τα οποία φέρουν τη σημαία τους, καθώς και σε πλοία τα οποία δεν δικαιούνται να φέρουν τη σημαία τους, αλλά τα οποία εκτελούν τις δραστηριότητές τους υπό την αιγίδα τους και σε όλα τα πλοία τα οποία καταπλέουν σε λιμένα, ναυπηγείο ή σταθμό ανοικτής θάλασσας ενός από τα συμβαλλόμενα μέρη (άρθρα 3 έως 4). Τα προστατευτικά συστήματα υφαλοχρωματισμού που πρόκειται να απαγορευθούν ή να ελεγχθούν περιλαμβάνονται σε παράρτημα (παράρτημα 1) συνημμένο στη Σύμβαση.

Το άρθρο 5 υπενθυμίζει τα κατάλληλα μέτρα που πρέπει να ληφθούν για τον έλεγχο των αποβλήτων ως αποτέλεσμα της αφαίρεσης ενός τέτοιου προστατευτικού συστήματος.

Το άρθρο 6 για τη διαδικασία που πρέπει να ακολουθείται όταν προτείνονται τροποποιήσεις στους ελέγχους προστατευτικών συστημάτων υφαλοχρωματισμού αναφέρει τον τρόπο με τον οποίο πρέπει να διενεργείται η αξιολόγηση ενός τέτοιου συστήματος. Η διαδικασία αυτή τροποποίησης, παράλληλα με το παράρτημα 2, θα επιτρέψει την επικαιροποίηση του παραρτήματος 1, όταν κριθεί αναγκαίο και σύμφωνα με μία συγκεκριμένη και λεπτομερή διαδικασία όπου θα συμμετέχουν η Επιτροπή Προστασίας του Θαλάσσιου Περιβάλλοντος του ΙΜΟ και μία «τεχνική ομάδα», απαρτιζόμενη από άτομα τα οποία διαθέτουν τις σχετικές γνώσεις, για την αναθεώρηση των προτάσεων απαγόρευσης ή περιορισμού χρήσης άλλων ουσιών που χρησιμοποιούνται σε προστατευτικά συστήματα (άρθρο 7). Προβλέπεται η επίβλεψη της επιστημονικής και τεχνικής έρευνας σχετικά με τις επιπτώσεις των προστατευτικών συστημάτων υφαλοχρωματισμού (άρθρο 8).

Το άρθρο 9 και το παράρτημα 3 αφορούν την κοινοποίηση και ανταλλαγή σχετικών πληροφοριών σχετικά με τους επιθεωρητές και τα εγκεκριμένα προστατευτικά συστήματα υφαλοχρωματισμού.

Τα συστήματα επιθεώρησης και πιστοποίησης περιγράφονται στο άρθρο 10 και το παράρτημα 4.

Το άρθρο 11 περιγράφει το σύστημα ελέγχου από το κράτος του λιμένος όσον αφορά την επιθεώρηση πλοίων και τη διαπίστωση παραβάσεων. Η σύμβαση περιλαμβάνει ρήτρα στο άρθρο 13 η οποία αναφέρει την ύπαρξη δικαιώματος αποζημίωσης στην περίπτωση πλοίου στο οποίο έχει αδικαιολογήτως απαγορευθεί ο απόπλους ή έχει υποστεί καθυστέρηση κατά τη διάρκεια επιθεώρησης για τη διαπίστωση πιθανών παραβάσεων της Σύμβασης.

Το άρθρο 12 εξετάζει τις περιπτώσεις παράβασης της Σύμβασης και την καθιέρωση ενός συστήματος επιβολής κυρώσεων. Ο διακανονισμός των διαφορών και η σχέση με το δίκαιο της θάλασσας εξετάζονται στα άρθρα 14 και 15.

Το άρθρο 16 καλύπτει τη διαδικασία τροποποίησης της ίδιας της Σύμβασης. Προβλέπεται η τροποποίηση μέσω σιωπηρής αποδοχής με τη συμμετοχή της Επιτροπής Προστασίας του Θαλάσσιου Περιβάλλοντος του ΙΜΟ.

Το άρθρο 17 καλύπτει την υπογραφή, επικύρωση, αποδοχή, έγκριση και προσχώρηση στη Σύμβαση, ενώ οι όροι έναρξης ισχύος αναφέρονται στο άρθρο 18. Η Σύμβαση τίθεται σε ισχύ 12 μήνες μετά την επικύρωσή της από 25 κράτη που αντιπροσωπεύουν το 25% της χωρητικότητας του παγκόσμιου εμπορικού στόλου.

Το άρθρο 19 καλύπτει την καταγγελία της Σύμβασης και το άρθρο 20 ορίζει τον Γενικό Γραμματέα του Διεθνούς Ναυτιλιακού Οργανισμού (ΙΜΟ) ως θεματοφύλακα της Σύμβασης.

Το παράρτημα Ι της Σύμβασης αναφέρει ότι από την 1η Ιανουαρίου 2003, όλα τα πλοία παύσουν να χρησιμοποιούν ή επαναχρησιμοποιούν οργανοκασσιτερικές ενώσεις οι οποίες δρουν ως βιοκτόνα σε προστατευτικά συστήματα υφαλοχρωματισμού. Από την 1η Ιανουαρίου 2008 (ημερομηνία έναρξης ισχύος), τα πλοία: είτε παύουν να φέρουν τέτοιου είδους ενώσεις στα ύφαλά τους ή τα εξωτερικά μέρη ή τις επιφάνειες, είτε φέρουν επίστρωμα το οποίο εμποδίζει τη διαρροή των ενώσεων αυτών από τα υποκείμενα μη συμμορφούμενα προστατευτικά συστήματα.

- Πλοία ολικής χωρητικότητας άνω των 400 που πραγματοποιούν διεθνή δρομολόγια (εξαιρουμένων των σταθερών ή πλωτών εξεδρών, των FSUs και FPSOs) θα πρέπει να υπόκεινται σε αρχική επιθεώρηση πριν από την έναρξη λειτουργίας του σκάφους ή πριν από την έκδοση για πρώτη φορά του διεθνούς πιστοποιητικού προστατευτικού συστήματος υφαλοχρωματισμού και επιθεώρηση όταν το εν λόγω σύστημα αλλαχθεί ή αντικατασταθεί.

- Πλοία μήκους ίσου ή μεγαλύτερου των 24 μέτρων αλλά ολικής χωρητικότητας μικρότερης των 400 τα οποία πραγματοποιούν διεθνή δρομολόγια (εξαιρουμένων των σταθερών ή πλωτών εξεδρών, των FSUs και FPSOs) θα πρέπει να είναι εφοδιασμένα με δήλωση περί του προστατευτικού συστήματος υπογεγραμμένη από τον πλοιοκτήτη ή εξουσιοδοτημένο αντιπρόσωπό του. Η δήλωση θα πρέπει να συνοδεύεται από τα κατάλληλα έγγραφα όπως είναι απόδειξη των εργασιών χρωματισμού ή τιμολόγιο του εργολήπτη.

ΕΝΤΥΠΟ ΑΞΙΟΛΟΓΗΣΗΣ ΤΩΝ ΕΠΙΠΤΩΣΕΩΝ Η ΕΠΙΠΤΩΣΗ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ, ΜΕ ΕΙΔΙΚΗ ΜΝΕΙΑ ΣΤΙΣ ΜΙΚΡΕΣ ΚΑΙ ΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος τησ πρότασησ

ΠΡΟΤΑΣΗ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗΝ ΑΠΑΓΟΡΕΥΣΗ ΟΡΓΑΝΟΚΑΣΣΙΤΕΡΙΚΩΝ ΕΝΩΣΕΩΝ ΣΕ ΠΛΟΙΑ

Αριθμός αναφοράσ του εγγράφου

COM 2002

Η πρόταση

1. Λαμβανομένης υπόψη της αρχής της επικουρικότητας, γιατί κρίνεται αναγκαία η κοινοτική νομοθεσία στον εν λόγω τομέα και ποιοι είναι οι κυριότεροι στόχοι της;

Ο στόχος της απαγόρευσης επιβλαβών οργανοκασσιτερικών ενώσεων που χρησιμοποιούνται σε προστατευτικά συστήματα υφαλοχρωματισμού πλοίων σε συγκεκριμένες ημερομηνίες (1 Ιανουαρίου 2003 για τη χρησιμοποίησή τους σε πλοία και 1 Ιανουαρίου 2008 για την απαγόρευση της παρουσίας επιβλαβών ενεργών επιστρώσεων σε πλοία) θα επιτευχθεί με την έναρξη ισχύος της Διεθνούς Σύμβασης για τον Έλεγχο Επιβλαβών Προστατευτικών Συστημάτων Υφαλοχρωματισμού σε Πλοία (Σύμβαση AFS). Η Σύμβαση αυτή εγκρίθηκε στις 5 Οκτωβρίου 2001 στη διάρκεια διπλωματικής διάσκεψης η οποία έλαβε χώρα υπό την αιγίδα του Διεθνούς Ναυτιλιακού Οργανισμού (ΙΜΟ).

Ωστόσο, τα περισσότερα κράτη μέλη δεν θα είναι σε θέση να ενσωματώσουν τη Σύμβαση αυτή στο εθνικό τους δίκαιο πριν από την 1η Ιανουαρίου 2003 λόγω της επαχθούς διαδικασίας επικύρωσης. Κατά συνέπεια, ο κανονισμός:

- θα δημιουργήσει τις καλύτερες δυνατές συνθήκες ώστε να μπορέσουν τα κράτη μέλη να επικυρώσουν τη Σύμβαση AFS και να επιλύσουν τα πιθανά προβλήματα τα οποία είναι δυνατόν να αποτελέσουν εμπόδιο στην ταχεία επικύρωση και κατά συνέπεια θα συμβάλει στην ταχύτερη δυνατή έναρξη ισχύος της Σύμβασης AFS,

- θα διασφαλίσει σε κοινοτικό επίπεδο την επίτευξη του κυριότερου στόχου της Σύμβασης AFS, δηλαδή την απαγόρευση χρησιμοποίησης οργανοκασσιτερικών ενώσεων σε πλοία τα οποία φέρουν τη σημαία ενός κράτους μέλους μέχρι την 1η Ιανουαρίου 2003 και την πλήρη απαγόρευση της παρουσίας οργανοκασσιτερικών ενώσεων σε όλα τα πλοία, ανεξάρτητα από τη σημαία την οποία φέρουν, μέχρι την 1η Ιανουαρίου 2008.

Η επίπτωση στις επιχειρήσεισ

2. Ποιους αφορά η πρόταση;

- ποιους κλάδους επιχειρήσεων

- ποια μεγέθη επιχειρήσεων (ποια είναι η συγκέντρωση μικρού και μεσαίου μεγέθους επιχειρήσεων)

- υπάρχουν συγκεκριμένες γεωγραφικές περιοχές της Κοινότητας τις οποίες απαντώνται οι επιχειρήσεις αυτές;

Η παρούσα πρόταση επηρεάζει τους πλοιοκτήτες, τα ναυπηγεία και τους κλάδους παραγωγής προστατευτικών συστημάτων υφαλοχρωματισμού.

Πρόκειται να επηρεαστούν όλα τα μεγέθη των επιχειρήσεων, λαμβάνοντας υπόψη το γεγονός ότι η νομοθεσία αυτή αφορά τα πλοία, ανεξάρτητα από το μέγεθος των επιχειρήσεων που δραστηριοποιούνται στον εν λόγω τομέα.

Κατά τη διάρκεια μεταβατικής περιόδου, που αρχίζει την 1η Ιανουαρίου 2003 και λήγει την ημερομηνία έναρξης ισχύος της Σύμβασης AFS, η απαγόρευση χρήσης επιβλαβών οργανοκασσιτερικών ενώσεων θα ισχύει σε πλοία που φέρουν τη σημαία ενός κράτους μέλους και σε πλοία τα οποία πρόκειται ενδεχομένως να νηολογηθούν στην Κοινότητα μετά την 1η Ιανουαρίου 2003.

Ορισμένα πλοία, τα οποία εκτελούν τακτικά δρομολόγια είναι δυνατόν προσωρινά να ταξιδεύουν σε μία συγκεκριμένη γεωγραφική περιοχή, για παράδειγμα τη Βαλτική Θάλασσα, τη Βόρεια Θάλασσα ή τη Μεσόγειο. Το ίδιο ισχύει και για πλοία τα οποία εκτελούν δρομολόγια στο εσωτερικό των κρατών μελών. Ωστόσο, τα περισσότερα πλοία εκτελούν διεθνή δρομολόγια.

Τα πλοία τα οποία δεν εκτελούν τακτικά δρομολόγια, εμπίπτουν στο πεδίο εφαρμογής του παρόντος κανονισμού.

Τα υπό εξέταση ναυπηγεία και επιχειρήσεις παραγωγής χρωμάτων βρίσκονται εντός και εκτός της Κοινότητας.

3. Ποια μέτρα πρέπει να λάβουν οι επιχειρήσεις για να συμμορφωθούν με την πρόταση;

Οι ευρωπαίοι πλοιοκτήτες, καθώς και εκείνοι οι οποίοι επιθυμούν να μεταφέρουν τα πλοία τους σε κοινοτική σημαία μετά την 1η Ιανουαρίου 2003, δεν επιτρέπεται στο εξής να χρησιμοποιούν για τη βαφή ή εκ νέου βαφή των πλοίων τους επιβλαβείς οργανοκασσιτερικές ουσίες. Κατά την ημερομηνία έναρξης ισχύος της Σύμβασης AFS, ή το αργότερο την 1η Ιανουαρίου 2008, σε όλα τα πλοία, ανεξαρτήτως σημαίας, χρησιμοποιείται αμμοβολή ή επίστρωση η οποία επιτρέπει την εξουδετέρωση των επιβλαβών επιδράσεων των οργανοκασσιτερικών ενώσεων.

4. Ποιες είναι οι πιθανές οικονομικές επιπτώσεις της πρότασης;

- στην απασχόληση

- στις επενδύσεις και τη δημιουργία νέων επιχειρήσεων

- στην ανταγωνιστικότητα των επιχειρήσεων

Δεν αναμένεται επίπτωση στην απασχόληση. Οι βιομηχανίες χρωμάτων που χρησιμοποιούν επιβλαβείς οργανοκασσιτερικές ενώσεις θα πρέπει να παράγουν εναλλακτικά χρώματα.

Το Διεθνές Ναυτιλιακό Επιμελητήριο κάλεσε επειγόντως τους πλοιοκτήτες να θεωρήσουν ότι οι ημερομηνίες που περιλαμβάνονται στη Σύμβαση AFS πρόκειται να εγκριθούν παγκοσμίως, ακόμα και εάν η Σύμβαση δεν τεθεί σε εφαρμογή πριν από την 1η Ιανουαρίου 2003. Με την ανάληψη δράσης σε εκούσια βάση αναμένεται ότι οι πλοιοκτήτες, παγκοσμίως, δεν πρόκειται στο εξής να χρησιμοποιούν τα εν λόγω επιβλαβή προστατευτικά υφαλοχρώματα στα πλοία τους από την ημερομηνία αυτή. Ωστόσο, για να διασφαλιστεί ο ισότιμος ανταγωνισμός σε επίπεδο ΕΕ, θα απαγορευθεί η χρησιμοποίηση σε πλοία χρωμάτων βαφής που περιέχουν οργανοκασσιτερικές ενώσεις, σύμφωνα με το διεθνές δίκαιο, από την 1η Ιανουαρίου 2003 για τα πλοία τα οποία φέρουν τη σημαία ενός κράτους μέλους.

Οι χώρες νηολόγησης, που έχουν απαγορεύσει τη χρήση χρωμάτων με ΙΒΤ στα πλοία τους (στην παρούσα φάση πρόκειται για την Ιαπωνία και τη Νέα Ζηλανδία και, μετά την έγκριση του παρόντος κανονισμού, τα 15 κράτη μέλη, η Νορβηγία και η Ισλανδία και οι περισσότερες από τις υποψήφιες χώρες) θα έχουν οικονομικό συμφέρον να εξασφαλίσουν την έναρξη ισχύος της Σύμβασης AFS το συντομότερο δυνατό, ώστε να υπάρχει ισότιμος ανταγωνισμός σε παγκόσμιο επίπεδο. Ο παρών κανονισμός θα αποτελέσει συνεπώς επιπλέον κίνητρο για τις χώρες νηολόγησης να επικυρώσουν τη Σύμβαση AFS.

Τα πλοία, τα οποία πριν από την 1η Ιανουαρίου 2003 φέρουν μη κοινοτική σημαία και τα οποία θα καλυφθούν με νέο προστατευτικό σύστημα υφαλοχρωματισμού μετά την ημερομηνία αυτή, υποχρεούνται και αυτά να ακολουθούν τους κοινοτικούς κανόνες μετά την 1η Ιανουαρίου 2003, στην περίπτωση κατά την οποία τα πλοία αυτά μεταφερθούν σε κοινοτικό νηολόγιο. Ως εκ τούτου, υπάρχει επιπλέον κίνητρο για τους πλοιοκτήτες τρίτων χωρών, συμπεριλαμβανομένων των ευρωπαίων πλοιοκτητών οι οποίοι έχουν τα πλοία τους με σημαία ανοικτού νηολογίου, να ακολουθούν τις συστάσεις του ICS και να θεωρήσουν συνεπώς την ημερομηνία της 1ης Ιανουαρίου 2003 ως αμετάκλητη. Με τον τρόπο αυτό, οι εν λόγω πλοιοκτήτες θα διαφυλάξουν την αγοραστική αξία των πλοίων τους σε περίπτωση πιθανής μεταφοράς σε κοινοτικό νηολόγιο.

Η διάθεση στην αγορά της ΕΕ επιβλαβών οργανοκασσιτερικών ενώσεων θα απαγορευθεί την 1η Ιανουαρίου 2003 με την οδηγία ..../.../ΕΚ της Επιτροπής για την προσαρμογή στην τεχνική πρόοδο του παραρτήματος Ι της οδηγίας 76/769/ΕΟΚ του Συμβουλίου. Τα ναυπηγεία εκτός Κοινότητας δεν θίγονται από το μέτρο αυτό. Χάρη στην εκούσια σύμπραξη που προωθείται μέσω του ICS και της ανωτέρω διάταξης σε περίπτωση μεταφοράς σε κοινοτική σημαία, αλλά κυρίως με την ταχεία έναρξη ισχύος της Σύμβασης AFS, αναμένεται ότι θα περιοριστούν οι οικονομικές επιπτώσεις για τα ευρωπαϊκά επισκευαστικά ναυπηγεία.

Η μέση διάρκεια αποτελεσματικότητας των προστατευτικών συστημάτων υφαλοχρωματισμού είναι πέντε χρόνια και ο κανονισμός δεν υποχρεώνει τους πλοιοκτήτες οι οποίοι έχουν χρησιμοποιήσει προστατευτικά συστήματα υφαλοχρωματισμού που περιέχουν οργανοκασσιτερικές ενώσεις πριν το 2003 να τα αφαιρέσουν. Βάσει των ανωτέρω, δεν θα είναι οικονομικά συμφέρον να χρησιμοποιείται επιβλαβής και απαγορευμένη επίστρωση εκτός Ευρώπης γνωρίζοντας ότι, από την 1η Ιανουαρίου 2008, η επίστρωση αυτή πρέπει να αφαιρεθεί ή να εξουδετερωθεί για τον κατάπλου σε κοινοτικό λιμένα.

5. Η πρόταση περιέχει μέτρα για να ληφθεί υπόψη η ιδιαίτερη κατάσταση μικρού και μεσαίου μεγέθους επιχειρήσεων (μειωμένες ή διαφορετικές υποχρεώσεις, κλπ.);

Όχι, εφόσον ο παρών κανονισμός αφορά τα πλοία.

Διαβούλευση

6. Κατάλογος των οργανισμών που συμμετείχαν στις διαβουλεύσεις σχετικά με την πρόταση και οι κυριότερες απόψεις που εκφράστηκαν.

Η Επιτροπή συμβουλεύτηκε τα ακόλουθα ενδιαφερόμενα μέρη: πλοιοκτήτες(ECSA και ICS), ναυτικοί (ETF), οργανισμοί ταξινόμησης (νηογνώμονες) (IACS), ναυπηγικές βιομηχανίες (CESA), χημική βιομηχανία και βιομηχανία παρασκευής χρωμάτων (CEFIC και CEPE). Μόνο οι ECSA, ICS,CESA και CEPE εξέφρασαν τις απόψεις τους.

Οι ενώσεις πλοιοκτητών της Ευρωπαϊκής Ένωσης δεν προέβαλαν αντιρρήσεις ως προς το βασικό στόχο ο οποίος επιδιώκεται μέσω του παρόντος κανονισμού. Η ECSA υπενθύμισε τη σύσταση του ICS ζητώντας από τους πλοιοκτήτες (παγκοσμίως) να εφαρμόσουν εκουσίως τις διατάξεις της σύμβασης από την 1η Ιανουαρίου 2003 και εξής. Οι πλοιοκτήτες δέχθηκαν ιδιαίτερα ευνοϊκά το γεγονός ότι η Ευρωπαϊκή Ένωση δεν επεδίωκε την άσκηση διεθνούς δικαιοδοσίας στα σκάφη τρίτων χωρών. Η προσέγγιση αυτή έτυχε της πλήρους υποστήριξης και θεωρήθηκε σημαντική για την αξιοπιστία του διεθνούς ρυθμιστικού καθεστώτος.

Η CESA, η Ένωση Ευρωπαίων Πλοιοκτητών, ζήτησε την εφαρμογή παρόμοιας απαγόρευσης στην οδηγία για τη διάθεση στην αγορά όπως και στον κανονισμό για τη ναυτιλία. Οποιαδήποτε διάσταση μεταξύ των δύο νομικών πράξεων θα πρέπει να αποφευχθεί. Σύμφωνα με τη γνώμη της CESA, οποιαδήποτε προσέγγιση η οποία δεν πρόκειται να ακολουθηθεί σε όλα τα πλοία ανεξαρτήτως σημαίας θα έβλαπτε τα συμφέροντα της ευρωπαϊκής ναυπηγοεπισκευαστικής βιομηχανίας.

Η CEPE, η Ένωση των Ευρωπαϊκών Βιομηχανιών Παρασκευής Χρωμάτων, υποστήριξε τα σχεδιαζόμενα μέτρα.